Lepasi halangan pertama

MALAYSIA menepati ramalan untuk membenam Kemboja 3-1 pada aksi pembukaan Kumpulan B, saingan Piala AFF 2020 di Stadium Bishan, Singapura, semalam.

Skuad Harimau Malaya beraksi cemerlang untuk menguasai perlawanan bagi meraih tiga mata berharga, walaupun menghadapi serangan balas mencemaskan dari Kemboja.

Malaysia, yang menduduki ranking ke-154 dunia, terlebih dahulu melakukan percubaan apabila tandukan Syafiq Ahmad seawal minit kedua, hasil daripada sepakan percuma Safawi Rasid, sedikit tersasar ke atas palang gol.

Pemain sayap negara, Safawi kemudian melakukan rembatan kencang dari jarak lebih kurang 18 meter tepat ke penjuru kanan gawang, namun penjaga gawang Keo Soksela tangkas menyelamatkan percubaan itu pada minit ketujuh.

Skuad kendalian Tan Cheng Hoe bagaimanapun, berjaya memecahkan kebuntuan pada minit ke-23 menerusi sepakan penalti kaki kiri Safawi ke bahagian kanan gawang, yang memperdayakan Keo ke arah bertentangan.

Malaysia dihadiahkan penalti oleh pengadil Shukri Hussain Alhunfush, apabila Ken Chansopheak mengasari Muhammad Akhyar Abdul Rashid di dalam kotak penalti, yang turut menyebabkan tonggak pertahanan skuad ‘Angkor Warriors’ itu dilayangkan kad kuning.

Kemboja, di bawah kendalian bekas pemain Jepun Ryu Hirose, mencari gol penyamaan menerusi serangan bertali arus, namun barisan pertahanan negara, terutamanya penjaga gol veteran Khairul Fahmi Che Mat bertindak baik bagi mematahkan semua serangan pasukan lawan untuk kekal mendahului sehingga tamat babak pertama.

Bersambung separuh masa kedua, Malaysia berjaya melebarkan jurang menerusi Muhammad Akhyar, yang menerima hantaran jauh cantik daripada Syafiq dan memperdayakan dua pemain pertahanan Kemboja, sebelum merembat masuk bola ke dalam gawang pada minit ke-60.

Anak-anak buah Cheng Hoe, terus menambah derita buat Kemboja, apabila pemain gantian M. Kogileswaran Raj meledak masuk hantaran silang pendek Luqman Hakim Shamsudin pada minit ke-79.

Skuad ‘Angkor Warriors’ yang menghuni ranking ke-170 dunia, mempamerkan kebangkitan menerusi jaringan penalti Sath Rosib pada minit ke-90.

Terdahulu, Khairul Fahmi dipersalahkan dan dilayangkan kad kuning kerana menendang Sath ketika menangkap bola hantaran tinggi di dalam kotak penalti.

Kemenangan itu sekali gus membantu Malaysia, juara edisi 2010, mengekalkan rekod tanpa kalah terhadap Kemboja dalam saingan Piala AFF, selepas mencatatkan kemenangan dalam kesemua tiga aksi dalam saingan itu sejak 2000.

Selain menjadi tonik buat skuad Harimau Malaya yang terpaksa turun tanpa khidmat penjaga gol Khairulazhan Khalid dan pemain tengah Faisal Halim, yang dikuarantin kerana positif COVID-19 pada Jumaat lepas, kemenangan itu juga memastikan Malaysia tidak keciciran mata sebelum dua aksi terakhir yang sukar.

Skuad Harimau Malaya selepas ini dijadualkan bertemu Laos pada 9 Dis sebelum berdepan cabaran Vietnam (12 Dis) dan Indonesia pada aksi terakhir 19 Disember ini, dengan hanya dua pasukan teratas kumpulan akan mara ke separuh akhir.

Sementara itu, satu lagi perlawanan Kumpulan B menyaksikan juara bertahan, Vietnam memulakan usaha mempertahankan kejuaraan dengan kemenangan 2-0 ke atas Laos.

Penyerang Nguyen Cong Phuong meletakkan Vietnam di hadapan menerusi jaringan pada minit ke-26, sebelum pemain sayap, Phan Van Duc menggandakan kelebihan menerusi tandukan tajam pada minit ke-55.

Keputusan itu menyaksikan Malaysia kini menduduki tempat teratas kumpulan, mengatasi Vietnam menerusi kelebihan gol.-Bernama

See author's posts


Program ‘Bah Bedebat 2022’ meriah

UNTUK ALBUM… Datuk Sebastian Ting Chiew Yew bersama para tetamu jemputan merakamkan gambar pada Program ‘Bah Bedebat 2022’ anjuran RTM Miri, RTM Limbang dan RTM Bintulu di Miri, semalam.

MIRI: Program ‘Bah Bedebat 2022’ anjuran tiga stesen Radio Televisyen Malaysia (RTM) Peringkat Zon Utara Sarawak yang diadakan di Dewan Kampung Lereng Bukit di sini, disambut dengan meriah menerusi pelbagai acara.

Ia merupakan program bersepadu anjuran oleh RTM Miri, RTM Limbang dan RTM Bintulu yang bertujuan memberikan program radio di lokasi yang terbaik dengan mengadakan aktiviti turun padang bertemu dengan pendengar.

Program tersebut telah dirasmikan oleh Timbalan Menteri Pelancongan, Industri Kreatif dan Seni Persembahan Datuk Sebastian Ting Chiew Yew, semalam.

Ting dalam ucapannya berkata, peranan RTM sebagai sebuah media rasmi kerajaan yang memainkan peranan penting dalam menyampaikan mesej kerajaan.

“Saya sedia maklum, sebagai sebuah saluran penyiaran, MIRIfm sentiasa memberikan dan menerbitkan rancangan yang terbaik untuk pendengar tanpa mengira kaum, bahasa dan agama.

“Ini semua adalah dalam usaha untuk meningkatkan lagi jumlah pendengar di samping menjadikan RTM sebagai sebuah saluran informasi terunggul serta memberikan hiburan yang terbaik,” kata Ting yang juga Ahli Dewan Undangan Negeri (ADUN) Piasau.

Tambah Ting, pelbagai aktiviti telah diadakan antaranya jualan serta pameran daripada pelbagai agensi.

“Semuanya adalah salah satu usaha RTM mendekatkan masyarakat setempat dengan agensi kerajaan yang turut serta.

“Dengan adanya pameran sebegini, masyarakat akan lebih tahu peranan sesebuah agensi yang terlibat,” katanya.

Selain itu, katanya, MIRIfm juga memberi peluang serta ruang kepada peniaga dan usahawan kecil yang turut serta dalam program tersebut dengan harapan dapat membantu peniaga dan pengusaha Industri Kecil Dan Sederhana (IKS) khususnya untuk mempromosikan produk mereka.

“Ini selaras dengan Bandaraya Miri yang dikenali sebagai Bandaraya Pelancongan.

“Dengan cara begini, setelah orang luar mengenali produk mereka maka, ini secara tidak langsung akan dapat membantu meningkatkan lagi hasil jualan produk masing-masing,” ujarnya.

Turut hadir Datuk Bandar Majlis Bandaraya Miri, Adam Yii yang juga ADUN Pujut dan Pengurus Stesen RTM Miri, Lydia Paya Rinyud.

Oleh LIONG CHAI LING

See author's posts


Tebingan Batang Lupar bakal berwajah baharu

MENJELANG pertengahan Mei atau penghujung Jun tahun ini, pemandangan landskap Bandar Simanggang akan menjadi lebih indah dan menarik lebih-lebih lagi di kawasan Tebingan Sungai Batang Lupar.

Ini kerana kerja menaik taraf Tebingan Sungai Batang Lupar atau tapak sambutan temasya Pesta Benak dijangka selesai walaupun mengalami kelewatan disebabkan oleh penularan pandemik Covid-19.

Projek tersebut bermula pada April 2019 telah pun dilulus oleh Ketua Menteri, Datuk Patinggi Abang Johari Tun Openg dengan kos sebanyak RM12 juta.

Mengapakah tapak sambutan temasya Pesta Benak ini dibina? Untuk pengetahuan pembaca, Pesta Benak Sri Aman mula dianjur pada tahun 2000 sebagai projek perintis bagi memacu sektor pelancongan di daerah ini.

Namun begitu apabila projek perintis tersebut membuktikan bahawa pesta ini mampu meraih sambutan mengalakkan daripada pengunjung maka pelbagai acara baharu telah pun ditambah untuk penganjuran Pesta Benak yang seterusnya iaitu pada tahun 2001.

Antara acara utama yang diadakan pada temasya itu sehingga sekarang adalah Lumba perahu panjang (sakai), lumba menentang arus, lumba enjin pam, luncur benak, ratu pelancongan, bazar ria, pameran, pertandingan nyanyian dan sebagainya.

Kebanyakan acara utama berlangsung di Dermaga Perdagangan Sungai Batang Lupar atau lebih dikenali sebagai ‘wharf’ sehingga kawasan itu menjadi tumpuan puluhan ribu penduduk sepanjang tempoh tiga hari penganjuran aktiviti itu.

Populariti sambutan Pesta Benak Sri Aman ini akhirnya mendorong kepada perlunya keperluan untuk membina kemudahan sambutan temasya tersebut yang lebih selesa dan menarik untuk pengunjung dari seluruh negeri ini.

Faktor ini akhirnya mendorong kepada cadangan membina Taman Tebingan Sungai Batang Lupar sebelum Ketua Menteri bertindak melulus peruntukan untuk menaik taraf dan menyedia pentas kekal bagi tujuan sambutan acara itu.

Apakah yang terkandung dalam projek naik taraf taman berkenaan? Jika mengikut pelan, projek naik taraf ini bakal menyaksikan wujudnya sebuah bangunan dua tingkat di kawasan tapak lama ‘wharf’ tersebut.

Bangunan baharu ini nanti bakal menempatkan pusat kebudayaan, galeri, 14 unit gerai makanan untuk operasi sanggar makanan, 12 unit kedai runcit, tandas awam, bilik penyelenggaraan dan bilik enjin pam.

Pada awalnya pembinaan dua menara turut terkandung dalam pelan ini. Namun disebabkan oleh faktor kos, pembinaan dua menara itu ditangguh sementara menunggu peruntukan baharu yang dilulus oleh kerajaan untuk pelan seterusnya.

Bagaimanapun pelan naik taraf sedianya ada dilihat amat baik untuk mengindahkan lagi pemandangan landskap di kawasan Bandar Simanggang apabila Mexajati berjaya memenuhi kehendak kontrak mereka pada pertengahan Mei ini.

Penularan Covid-19 mungkin menghalang penganjuran Pesta Benak tahun ini. Namun jika penularan pandemik itu sudah berakhir kelak maka barulah hasil projek menaik taraf taman ini dapat terserlah pada sambutan Pesta Benak akan datang.

Buat masa kini kita hanya perlu menanti. Pihak kontrak Mexajati sudah pun diberi tempoh lanjutan tempoh masa (EOT) sehingga 15 Mei ini untuk menyelesaikan projek menaik taraf berkenaan.

Jika projek menaik taraf berkenaan siap dilaksanakan kelak maka Taman Tebingan Sungai Batang Lupar ini sudah pastinya akan melonjakkan lagi industri pelancongan di kawasan Bandar Simanggang menerusi penganjuran Pesta Benak.

Apabila ia berlaku maka para peniaga dan pengusaha pelancongan di kawasan Sri Aman pasti akan memperoleh banyak manfaat daripada hasil usaha Kerajaan Gabungan Parti Sarawak (GPS) itu nanti.

Penghargaan perlu diberi kepada Menteri Muda Kesejahteraan Komuniti, Datuk Francis Harden Hollis dan semua pihak yang terlibat berhubung usaha mereka dalam membina satu pentas kekal bagi sambutan Pesta Benak Sri Aman dalam bandar ini.

Penting sekali adalah semua pihak haruslah agar saling bekerjasama untuk menjayakan projek naik taraf tersebut mengikut OET yang diberi agar rakyat dapat menikmati kemudahan baharu itu pada masa akan datang.

Oleh VALENTINE NGUMBANG

See author's posts


UNIFOR anjur sesi sembahyang khas

KUCHING: Unit Hal Ehwal Agama-Agama Lain (UNIFOR) di Jabatan Ketua Menteri dengan kerjasama Pejabat Residen Sibu dan Unit Integriti dan Ombudsmen menganjurkan sesi sembahyang khas sempena sambutan Hari Malaysia dari 31 Ogos hingga 15 September setiap hari.

Pengarah UNIFOR, Richard Lon dalam satu kenyataan media mengatakan bahawa sesi sembahyang khas, yang akan dilakukan oleh semua rumah ibadat di Sibu, akan dimulakan dengan Gereja Katolik untuk diikuti oleh Gereja Methodist (Iban dan Cina), Gereja Angelican dan Gereja Misi Evangelikal Borneo.

“Sarawak boleh menjadi negeri pertama yang menganjurkan acara tersebut untuk memperingati Hari Malaysia,” tambahnya.

Beliau berkata, institusi keagamaan lain untuk menunaikan doa serupa adalah orang Sikh, Baha’i, Hindu dan Buddha yang berakhir dengan orang Islam.

“Doa-doa tersebut akan merangkumi pelbagai topik seperti keutuhan Perlembagaan Malaysia, perhatian dalam menghormati martabat hidup tanpa suara, setiap rakyat Malaysia diberkati, rakyat Malaysia yang pelbagai agama menjaga akhlak dan setiap rakyat Malaysia menjadi penyumbang yang murah hati dan gembira,” jelasnya.

Beliau menambah isu-isu lain yang perlu disebutkan dalam doa mereka ialah setiap rakyat Malaysia dengan bangga memelihara warisan pelbagai budaya dan ucapan terima kasih kita yang unik dalam menyambut Hari Malaysia.

“Pada petang 15 September, forum mengenai agama akan diadakan dengan objektif untuk berkongsi pengetahuan mengenai pelbagai agama dengan para hadirin.

“Setiausaha Kerajaan Negeri, Datuk Amar Jaul Samion akan dijemput untuk merasmikan forum tersebut sementara Ketua Pegawai Eksekutif Pusat Maklumat Islam Kuching, Zabariah Matali adalah moderator.

“Kemudian dari jam 9 malam dan seterusnya, semua rumah ibadat akan menunaikan sembahyang syukur yang dijangka berakhir pada jam 11.45 malam,” katanya.

Beliau berkata selepas itu akan menjadi segmen ambang sehingga tengah malam untuk menandakan Hari Malaysia dengan tayangan video khas mengenai agama dan persembahan lagu-lagu patriotik dan ikrar membaca RUKUN NEGARA.

“Tetamu kehormat ialah Timbalan Ketua Menteri Datuk Amar Douglas Uggah Embas. Semua acara akan diadakan di sebuah hotel terkemuka di Sibu,” katanya.

Richard menjelaskan bahawa objektif acara unik itu adalah untuk memperkukuhkan nilai-nilai yang tinggi dalam toleransi dan kerjasama melalui penganjuran pelbagai acara keagamaan, memperdalam pengetahuan masyarakat mengenai pelbagai agama, dan untuk mempromosikan keharmonian dan perpaduan di antara orang-orang yang berlainan kepercayaan dan latar belakang.

Yang akan dijemput adalah penjawat awam, pemimpin dan anggota pelbagai institusi agama dan badan bukan kerajaan dan pemimpin masyarakat awam.

Oleh Alexandra Lorna

See author's posts


PM minta penjawat awam pertahan kerajaan

PUTRAJAYA: Perdana Menteri Datuk Seri Ismail Sabri Yaakob berkata kerajaan pimpinannya adalah kerajaan bersama yang menekankan konsep Keluarga Malaysia dan penjawat awam wajar mempertahankan kerajaan daripada pelbagai dakwaan dan fitnah kononnya pentadbirannya gagal.

Pada majlis perjumpaan Perdana Menteri bersama warga Jabatan Perdana Menteri (JPM) di sini semalam, Ismail Sabri berkata penjawat awam wajar mempertahankan kerajaan dengan melihat beliau sebagai ketua kerajaan dan mereka bukannya mempertahankan parti politik.

Pada pertemuan itu, Ismail Sabri berkongsi kejayaan dikecapi kerajaan antaranya pencapaian cemerlang Keluaran Dalam Negara Kasar (KDNK) yang merekodkan pertumbuhan 8.9 peratus pada suku kedua tahun ini, selain mewujudkan pekerjaan mencecah 400,000 serta prestasi nilai dagangan melepasi RM2 trilion.

“Apabila tuan puan mempertahankan, tuan puan tidak berpolitik. Jangan lihat saya sebagai pemimpin politik tetapi sebagai ketua kerajaan dan tuan puanlah anggota kerajaan.

“Kerajaan ini adalah kerajaan bersama. Sebab itu saya perkenalkan konsep Keluarga Malaysian sebab saya nak kita bersama anggap kerajaan ini sebagai satu keluarga,” katanya.

Perjumpaan itu turut dihadiri Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar, Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali.

Ismail Sabri berkata beliau mahu penjawat awam bekerja sebagai satu keluarga dan tidak bekerja dengan budaya solo.

“Saya tak nak isu lama bekerja dalam keadaan solo. Kita mesti bekerja bersama, kita punyai tanggungjawab bersama, kita tak boleh bergerak secara solo lagi tetapi mesti bekerja secara keluarga kerana cara solo sebenarnya akan sebabkan kegagalan kepada sesuatu tindakan atau perancangan,” katanya.

Bagi membolehkan ekonomi negara bertambah baik, Ismail Sabri mahu penjawat awam mengurangkan kerenah birokrasi terhadap pelabur memandangkan ia sering dibangkitkan kumpulan itu semasa beliau mengadakan lawatan ke luar negara.

“Banyak kementerian terlibat dalam perkara yang sama dan akhirnya menyebabkan kelewatan. Bagi pelabur, peniaga, masa adalah sangat penting. Lewat kelulusan akan sebabkan kerugian pada mereka,” katanya kerajaan telah bersetuju mewujudkan unit #MyMudah bagi menangani isu birokrasi.

Unit #MyMudah akan ditubuhkan di semua kementerian dan agensi persekutuan, kerajaan negeri serta Pihak Berkuasa Tempatan (PBT) bagi memudahkan urusan perniagaan di seluruh negara.

Mengimbau kejayaan kerajaan merintis kerjasama dengan pembangkang menerusi Memorandum Persefahaman (MoU) Transformasi dan Kestabilan Politik, Ismail Sabri berkata ia bagi membolehkan kerajaan menumpukan kepada perkara besar seperti kestabilan politik dan pemulihan ekonomi negara.

Malah menerusi MoU itu, Rang Undang-undang Anti Lompat Parti berjaya diluluskan meskipun ia hangat dibahaskan di Parlimen.

“Dari sudut ekonomi kita telah berjaya, Rang Undang-undang Anti Lompat Parti juga telah lulus 100 peratus oleh Ahli Dewan dan kita akan memperkenalkan Rang Undang-undang Pendanaan Politik,” katanya.

Mengenai pengasingan kuasa, Ismail Sabri berkata kerajaan akan memperkenalkan Akta Perkhidmatan Parlimen.

Ismail Sabri mengiktiraf kejayaan kerajaan hari ini tidak akan tercapai tanpa sokongan dan dokongan semua penjawat awam.

“Teruskan kerja baik untuk membantu kerajaan menyelesaikan segala masalah untuk kepentingan rakyat,” katanya. – Bernama

See author's posts


“Jangan pisang berbuah dua kali,” – Abang Jo

KUCHING: Rakyat Sarawak perlu menjadikan iktibar mengenai pengabaian dilakukan ketika pemerintah Kerajaan Persekutuan pimpinan Pakatan Harapan (PH).

Premier Sarawak, Datuk Patinggi Tan Sri Abang Johari Tun Openg berkata kerajaan PH ketika itu mengabaikan hak, kepentingan dan kebajikan rakyat Sarawak.

“Pelbagai janji yang ditaburkan untuk rakyat Sarawak gagal ditunaikan. Malah banyak projek pembangunan untuk kepentingan rakyat Sarawak dibatalkan tanpa memperdulikan nasib kita.

“Perkara ini harus menjadi iktibar agar pisang tidak berbuah dua kali,” katanya yang juga Pengerusi Gabungan Parti Sarawak (GPS).

Abang Johari berkata demikian dalam ‘Amanat Pengerusi GPS’ yang terkandung dalam Manifesto GPS dilancarkannya di Pusat Konvensyen Borneo Kuching (BCCK) di sini malam ini.

PH adalah gabungan Parti Keadilan Rakyat (PKR), DAP dan Parti Amanah Negara (AMANAH). Tiga parti ini turut bertanding di negeri ini pada Pilihan Raya Umum ke-15 (PRU-15).

Abang Johari berkata PRU-15 menentukan hala tuju dan masa depan rakyat Sarawak dan Malaysia.

Katanya, sebagai rakan kongsi setara dalam Persekutuan Malaysia, rakyat Sarawak mesti memastikan kemenangan besar dan bergaya GPS.

“Para pengundi Sarawak yang dicintai perlu membuat pilihan bijak dengan memilih GPS demi kestabilan politik dan sosial, kemajuan dan pembangunan serta kemakmuran ekonomi.

“Sebagai gabungan parti politik tempatan yang berwibawa dan mengutamakan kepentingan Sarawak, GPS komited memperjuangkan dan mengembalikan hak dan keistemewaan Sarawak, selaras dengan aspirasi asal penubuhan Malaysia.

“Mandat penuh pengundi Sarawak membolehkan GPS mempunyai suara yang kuat di Parlimen. Perwakilan Sarawak yang banyak akan menentukan undang-undang yang digubal memberi manfaat kepada Sarawak,” katanya.

Beliau berkata kepentingan Sarawak juga akan diutamakan dalam penggubalan dasar, inisiatif dan peruntukan penbangunan Kerajaan Persekutuan di Sarawak.

“Kita perlu mengelak daripada keadaan politik Malaysia yang tidak stabil sekali lagi ketika negara berdepan dengan ketidaktentuan ekonomi global.

“Sokongan kuat kepada GPS penting demi masa depan Sarawak dan Malaysia yang lebih gemilang dan terjamin.

“Saya merayu agar rakyat Sarawak memberi sokongan padu dan mengundi GPS demi menjadikan Sarawak wilayah maju dan berpendapatan tinggi menjelang 2030,” katanya.

Oleh KADIR DIKOH

See author's posts


Najib bekas PM pertama ke penjara

SEBAK… Penyokong setia bekas Perdana Menteri Datuk Seri Najib Tun Razak kelihatan sebakdi luar Istana Kehakiman. Foto BERNAMA

KUALA LUMPUR: Buat pertama kalinya dalam catatan sejarah negara, Datuk Seri Najib Tun Razak menjadi bekas perdana menteri pertama dipenjarakan kerana menyeleweng dana SRC International Sdn Bhd berjumlah RM42 juta.

Keputusan Mahkamah Persekutuan semalam yang mengekalkan sabitan dan hukuman penjara 12 tahun serta denda RM210 juta atau penjara lima tahun sekiranya gagal membayar denda ke atas Najib sekali gus menyaksikan perdana menteri keenam itu kecundang dalam rayuan akhirnya di peringkat tertinggi setelah empat tahun kes itu berlangsung.

Najib, 69, dihantar ke Penjara Kajang kira-kira 5.43 petang menaiki sebuah kenderaan utiliti sukan (SUV) berwarna hitam diiringi beberapa kenderaan polis dan tiba di penjara pada 6.47 petang.

Istana Kehakiman mula menjadi tumpuan orang ramai bagi mengetahui nasib Pengerusi Lembaga Penasihat Barisan Nasional itu dengan perkarangan mahkamah dibanjiri lebih 300 penyokong termasuk Presiden UMNO Datuk Seri Dr. Ahmad Zahid Hamidi dan Presiden Makkal Sakthi Datuk Seri RS Thanenthiran serta lebih 30 agensi media dari dalam dan luar negara mula berkumpul seawal pagi bagi membuat liputan kes tersebut.

Ketika hujan lebat seawal 7.00 pagi, kelihatan 10 bas yang membawa penyokong dari Pekan, Pahang terdiri daripada ahli UMNO dan ketua cawangan UMNO Pahang serta ahli Jawatankuasa Pembangunan dan Keselamatan Kampung Pahang parkir berhampiran Istana Kehakiman.

Isteri Najib, Datin Seri Rosmah Mansor dan anak mereka, Datuk Mohd Nizar, Nooryana Najwa dan Norashman serta Datuk Mohd Nazifuddin turut hadir semasa prosiding itu.

Najib yang keluar berjumpa dengan penyokongnya di luar Istana Kehakiman kira-kira 3.10 petang ketika prosiding ditangguhkan sementara, mendakwa beliau tidak mendapat keadilan yang wajar walaupun telah berusaha sedaya upaya dan beliau sempat meminta maaf kepada penyokongnya sekiranya keputusan Mahkamah Persekutuan hari ini tidak berpihak kepada beliau.

“Saya ucap terima kasih kepada semua yang hadir dan sokongan padu yang diberikan kepada saya. Saya minta maaf, saya telah berusaha sedaya upaya tetapi nampaknya setiap usaha saya mohon kepada mahkamah telah ditolak,” katanya.

Terdahulu, panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan akhir bekas menteri kewangan itu  untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020.

Pada 8 Disember 2021, Najib, 69, gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi.

Ketika prosiding bermula pada 9.40 pagi, peguam Hisyam Teh Poh Teik, yang dilantik Najib pada 26 Julai lepas bagi mewakilinya, mengemukakan permohonan supaya Hakim Tengku Maimun menarik diri daripada mendengar rayuan akhirnya.

Hisyam memaklumkan bahawa pasukan pembelaan telah memfailkan permohonan supaya hakim nombor satu negara itu menarik diri daripada mendengar rayuan tersebut lewat malam tadi dan salinan permohonan telah diserahkan kepada pihak pendakwaan.

Bagaimanapun, permohonan itu yang dikemukakan di saat-saat akhir ditolak oleh mahkamah.

Kemunculan Tan Sri Muhammad Shafee Abdullah, yang digugurkan daripada menjadi peguam utama Najib, turut mencuri tumpuan selepas Hisyam memaklumkan kepada panel lima hakim bahawa Muhammad Shafee akan membantu beliau dalam permohonan menarik diri tersebut.

Hakim Tengku Maimun menolak permohonan itu atas alasan tiada sebab untuk menangguhkan prosiding penarikan diri beliau daripada mendengar rayuan Najib dan meminta Hisyam meneruskan hujahannya.

Sebelum panel lima hakim membuat keputusan berhubung rayuan akhir bekas Presiden UMNO itu, Najib yang membacakan pernyataan 20 muka surat dari kandang tertuduh, mendakwa badan kehakiman telah bersikap tidak adil terhadapnya kerana sepanjang minggu lepas, beliau menyaksikan peluangnya untuk berjaya dalam rayuan itu terhakis secara perlahan-lahan.

“Sebagai seorang tertuduh dan perayu di peringkat akhir kes, perasaan inilah yang paling teruk, iaitu apabila menyedari badan kehakiman menentang saya dengan cara yang paling tidak adil,” katanya.

Bagaimanapun, Hakim Tengku Maimun ketika membacakan penghakiman setebal 15 muka surat itu memutuskan bahawa Najib tidak pernah mempertikai RM42 juta didepositkan ke dalam akaun bank peribadinya sepanjang perbicaraan kes penyelewengan dana SRC.

Dalam pada itu, Pejabat Ketua Pendaftar Mahkamah Persekutuan Malaysia (PKPMP) telah membuat laporan polis berkenaan deraf kerja penghakiman berhubung rayuan akhir Najib, yang telah bocor kepada pihak media hari ini.

Dalam satu kenyataan lewat petang ini, pejabat itu merujuk kepada satu laporan yang disiarkan portal Malaysia Today hari bertajuk ‘Najib’s Razak SRC Appeal: The Judgement’ yang mengandungi deraf kerja yang belum dimuktamadkan serta dokumen bocor yang telah diubah suai.

Najib didakwa di Mahkamah Sesyen di sini pada 4 Julai 2018 atas tiga pertuduhan pecah amanah dan satu pertuduhan salah guna kedudukan berhubung dana SRC International. Kes kemudian dipindahkan ke Mahkamah Tinggi untuk dibicarakan.

Beliau sekali lagi dituduh di Mahkamah Tinggi pada 8 Ogos 2018 atas tiga pertuduhan pengubahan wang haram melibatkan dana sama (RM42 juta) yang merupakan hasil kegiatan haram dan kesemuanya kes itu dibicarakan bersama.

Pada 3 April 2019, perbicaraan bermula selepas Hakim Mahkamah Tinggi Mohd Nazlan Mohd Ghazali menolak permohonan Najib untuk mengisytiharkan tujuh pertuduhan terhadapnya adalah cacat.

Najib menghadapi empat lagi kes di mahkamah membabitkan penyelewengan dana RM2.3 bilion 1Malaysia Development Berhad (1MDB), pindaan laporan audit 1MDB,  pecah amanah berjumlah RM6.6 bilion berkaitan bayaran kepada International Petroleum Investment Company (IPIC) dan pertuduhan pengubahan wang haram membabitkan dana SRC International berjumlah RM27 juta.

– Bernama

See author's posts


David Silva positif Covid-19

BEKAS pemain tengah Manchester City, David Silva diuji positif Covid-19, kata kelab barunya, Real Sociedad semalam.

Pemain berusia 34 tahun itu menyertai Sociedad dengan perpindahan percuma awal bulan ini tetapi diuji positif Covid-19 setelah tiba di San Sebastian.

Kelab La Liga itu berkata, ujian kedua Silva dalam tempoh 72 jam sejak tiba di Sepanyol, setelah sebelumnya diuji negatif.

Pemain dari Sepanyol itu, bekas pemenang Piala Dunia dan Kejuaraan Eropah, meninggalkan Manchester City setelah kontraknya tamat sebelum menandatangani perjanjian dua tahun dengan Sociedad.

Silva mengasingkan diri dan tidak menunjukkan sebarang gejala, kata kelab itu.

Rakan sepasukan baharu Silva, Mikel Oyarzabal juga dijangkiti virus itu dan digantikan dalam skuad Sepanyol.

Sepanyol akan menghadapi Jerman dalam perlawanan pembukaan Liga Negara Eropah di Stuttgart pada Jumaat ini, sebelum menjadi tuan rumah kepada Ukraine tiga hari kemudian. Kempen La Liga Sepanyol 2020/21 akan bermula pada 13 September ini- AFP

See author's posts


SBF berdialog bersama Ketua Menteri, 23 Nov depan

KUCHING: Persekutuan Perniagaan Sarawak (SBF) bakal mengadakan sesi dialog ‘Belanjawan 2021 menuju Visi 2030’ dalam talian bersama dengan Ketua Menteri Datuk Patinggi Abang Johari Tun Openg yang diadakan pada 23 November 2020 melalui webinar.

Menurut Presiden Persekutuan Perniagaan Sarawak (SBF), Datuk Abang Abdul Karim Tun Datuk Abang Openg, webinar itu akan diadakan di pejabat Ketua Menteri dan akan disiarkan secara langsung melalui Zoom, Facebook dan YouTube kepada orang ramai pada jam 10.00 pagi.

“Sesi dialog itu bertujuan untuk memastikan anggota SBF mengikuti perkembangan terkini serta memberi maklumat kepada para anggota mengenai bagaimana negara akan meneruskan  transformasinya menjadi negara berpendapatan tinggi menjelang 2030.

“Adalah menjadi harapan kami untuk mendapatkan beberapa maklumat berharga dan anda akan mencari pelbagai langkah proaktif untuk organisasi perniagaan di dalam usaha bergerak ke hadapan dan berada di laluan pantas yang membantu Sarawak berubah menjadi negeri berpendapatan tinggi pada 2030, seperti yang ditetapkan oleh Ketua Menteri.

“Beberapa matlamat utama Wawasan 2030 adalah untuk meningkatkan pendapatan isi rumah kepada RM15,000 setiap isi rumah, untuk mengurangkan kemiskinan mutlak dan relatif, meningkatkan kesihatan dan persekitaran kita dan banyak lagi,”Katanya.

Sementara itu, Timbalan Presiden SBF, Datuk Philip Ting berkata, Persekutuan Perniagaan Sarawak adalah organisasi konglomerat dan persatuan utama di dalam sektor perniagaan Sarawak.

“Ini bermatlamat  untuk mempromosi dan melindungi kepentingan komuniti perniagaan di negeri ini, selain berfungsi sebagai penghubung di  antara sektor swasta dan awam.

“Sehingga kini kami mempunyai 15 persatuan perniagaan dan perdagangan sebagai ahli termasuk Dewan Perniagaan & Perindustrian Sarawak, Dewan Usahawan Bumiputera Sarawak, Dewan Perniagaan dan Perindustrian Dayak, Dewan Perniagaan & Industri Cina Bersekutu Sarawak dan banyak lagi.

Oleh itu, webinar ini sememangnya akan berguna dan sangat diperlukan buat masa ini untuk ahli kami dan juga organisasi perniagaan lain di Sarawak,” tambahnya.

Sementara itu semua anggota Persekutuan Perniagaan Sarawak kini dipelawa untuk mengemukakan pelbagai soalan  mereka pada 30 Oktober 2020.

Untuk mengetahui lebih lanjut mengenai pendaftaran Webinar Ketua Menteri  dan keahlian SBF, kunjungi www.sbf.org.my, hubungi 082-237148 atau e-mel admin@sbf.org .my

Photo Caption: Presiden Persekutuan Perniagaan Sarawak (SBF) , Datuk Abang Abdul Karim Abang Openg (Tiga dari kanan), Timbalan Presiden SBF, Datuk Dr.Philip Ting (Tiga dari kiri), Naib Presiden SBF, Datu Abang Helmi Tan Sri Ikhwan (Dua dari Kiri) dan anggota SBF pada sidang media untuk melancarkan Webinar Ketua Menteri, di sini, semalam.

Oleh Jeakqleyn Yacho

See author's posts


Sekolah Cina di Sarawak untuk semua kaum

SERIAN: Blok baharu Sekolah Jenis Kebangsaan (SJK) Chung Hua Batu 35 di Serian setinggi empat tingkat bernilai RM2.73 juta mencerminkan betapa pentingnya pendidikan Cina di kawasan ini dan di seluruh negeri.

Timbalan Premier Sarawak, Dato Sri Dr Sim Kui Hian berkata, nilai pendidikan Cina haruslah dicontohi setiap kaum yang ada di negeri ini dalam mencapai status negeri maju dan berpendapatan tinggi menjelang  2030.

“Sekolah Cina di Sarawak adalah untuk semua kaum. Jadi, semangat kerja keras dan ketabahan pendidikan Cina ini dalam mengharungi kesusahan, serta perpaduan dan keharmonian sedia ada di Sarawak perlu terus dipertahankan,” katanya ketika ditemui media selepas  merasmikan blok baharu SJK Chung Hua Batu 35, Serian hari ini.

Sim berkata, lapan tahun akan datang adalah tempoh genting bagi Sarawak untuk membina negeri ini.

“Kita mesti bergerak ke hadapan,  tanpa membenarkan sebarang kuasa negatif dan perpecahan yang boleh menjejaskan kita.

“Sebab itu kita menuntut lebih autonomi terutama untuk kesihatan dan pendidikan kerana kita tahu apa yang perlu dilakukan dan mahu Sarawak bergerak lebih jauh kehadapan,” katanya.

Sementara itu, Pengerusi Persekutuan Lembaga Pengurusan Sekolah SJK Bahagian Kuching, Samarahan dan Serian, Dato Jonathan Chai Voon Tok berkata, pembinaan dewan serbaguna bernilai RM1.1 juta adalah kemurahan hati komuniti di Tarat serta sokongan penderma dan kedua-dua kerajaan Sarawak dan Persekutuan.

“Dengan Kerajaan Persekutuan yang baharu di bawah pimpinan Datuk Seri Anwar Ibrahim, saya berharap autonomi pendidikan akan dikembalikan kepada Sarawak supaya pihak berkepentingan dapat terus memastikan pendidikan berkualiti untuk anak-anak Sarawak,” katanya.

Oleh NUR AIN OTSMAN

See author's posts


Sekolah antarabangsa corak masa depan Sarawak

KUCHING: Pembinaan sekolah antarabangsa (SIS) di Sarawak adalah sebagai permulaan bagi kerajaan negeri melatih pelajar dengan keperluan masa hadapan terutamanya berasaskan teknologi.

Ketua Menteri, Datuk Patinggi Abang Johari Tun Openg berkata, pembangunan sekolah antarabangsa itu merupakan usaha berterusan kerajaan negeri meningkatkan taraf pendidikan di negeri ini ke peringkat antarabangsa.

“Kita harus melatih pelajar sesuai dengan keperluan masa depan dan berdasarkan teknologi dan atas sebab itu kerajaan negeri membina sekolah antarabangsa kerana mendapati pelajar dari sekolah antarabangsa selalunya berjaya,” katanya.

Beliau berkata demikian pada upacara Pecah Tanah Tapak Projek Sekolah Menengah Antarabangsa Yayasan Sarawak di Batu 12, Jalan Kuching-Serian di sini, semalam.

Menurutnya, pembinaan sekolah antarabangsa itu juga merupakan sebahagian daripada usaha Kerajaan Sarawak mengatasi dilema tenaga kerja dihadapi industri di negeri ini.

“Sarawak ketika ini berdepan masalah mengambil tenaga kerja yang benar-benar berkebolehan dan masalah ramai anak tempatan sungguhpun merupakan graduan universiti tetapi kelayakan tidak memenuhi keperluan industri.

“Contohnya penguasaan Bahasa Inggeris masih lemah dan ini adalah antara sebab mereka tidak diambil bekerja dalam industri berkaitan.

“Dengan adanya sekolah antarabangsa ini, ia akan dapat melatih selain menyediakan generasi muda negeri ini dalam jurusan yang sesuai dengan peredaran zaman yang berkisar kepada teknologi kerana masa hadapan negara maju bergantung kepada teknologi,” jelasnya.

Beliau yakin sekolah antarabangsa negeri itu bakal dapat melahirkan pelajar Sarawak yang mampu berdiri sama tinggi serta bersaing di peringkat dunia.

Tambahnya, sekolah tersebut akan menyediakan 80 hingga 100 peratus kemudahan asrama yang membolehkan pelajar tinggal di sekolah kerana menurutnya pelajar yang tinggal di asrama mempunyai disiplin diri yang lebih tinggi.

Oleh Zarina Abdullah

See author's posts


IKM, ADTEC jadi pusat kuarantin Covid-19

ELLIE EDWARD

BINTULU: Institut
Kemahiran Mara IKM dan Pusat Latihan Teknologi Tinggi (ADTEC) Bintulu telah
dikenal pasti sebagai dua lagi pusat kuarantin merawat pesakit positif
COVID-19.

Menteri Utiliti
Sarawak, Dato Sri Dr Stephen Rundi Utom, dua pusat berkenaan dalam sebagai
langkah untuk menampung keperluan di Taman Negara Similajau sekiranya
diperlukan nanti.

“Kita juga sedang
mengenal pasti beberapa hotel yang berpatutan di daerah ini untuk dijadikan
pusat kuarantin,” katanya.

Beliau berkata demikian
dalam satu sidang media selepas menghadiri sesi taklimat COVID-19 peringkat
Bintulu di Pejabat Residen Bintulu, semalam.

Menurutnya,
Jawatankuasa Pengurusan Bencana Negeri (JPBN) Sarawak termasuk Daerah Bintulu
sudah bersiap sedia bagi menghadapi sebarang kemungkinan terdapatnya
pertambahan jumlah individu dijangkiti COVID-19 sehingga pertengahan April ini.

“Setakat ini lima
individu di Bintulu disahkan positif COVID-19, manakala 12 lagi sedang di
kuarantin di Pusat Kuarantin Taman Negara Similajau,” katanya.

Beliau yang juga
merangkap Ahli Dewan Undangan Negeri (ADUN) Kemena berharap masyarakat
memberikan kerjasama dan mematuhi Perintah Kawalan Pergerakan yang telah
dikuatkuasakan.

Tambahnya, Bintulu juga
antara kawasan yang diisytiharkan sebagai zon merah jangkitan virus COVID-19
dengan lima kes positif.

“Kita tidak tahu apa
akan berlaku dalam masa dua minggu akan datang dan sekiranya kesemua mereka
(PUI) disahkan postif COVID-19, maka kita sudah bersedia bagi merawat mereka di
pusat kuarantin yang dikhaskan,” katanya.

Hadir sama dalam
mesyuarat tersebut ialah ADUN Samalaju Majang Renggi, ADUN Murum Kennedy Chuk
Pai Ugon dan Residen Bahagian Bintulu Jack Aman Luat.

See author's posts


Abang Johari kunjungi rumah terbuka Aidilfitri Wahab di Sibu

SIBU: Premier Sarawak Datuk Patinggi Tan Sri Abang Johari Tun Openg serta isteri, Puan Sri Datuk Amar Juma’ani Tun Tuanku Bujang menghadiri Rumah Terbuka Aidilfitri bekas Ahli Parlimen Igan yang juga Pengerusi Permodalan ASSAR Sdn Bhd, Dato Sri Wahab Dolah di kediamannya di Kampung Nangka, Sibu.

Ketibaan Abang Johari disambut oleh Wahab dan Ahli Parlimen Igan, Ahmad Johnie Zawawi.

Hadir sama Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah; Timbalan Menteri Pendidikan, Inovasi dan Pembangunan Bakat I Datuk Dr. Annuar Rapaee dan Timbalan Menteri di Jabatan Premier Sarawak (Undang-Undang, MA63 dan Hubungan Negeri-Persekutuan) Datuk Sharifah Hasidah Sayeed Aman Ghazali serta yang lain.

Tetamu antara lain dijamu durian ‘musang king’.

See author's posts


DBKU perkenal Pagi Tanpa Kenderaan

KUCHING: Orang ramai berpeluang menjalankan aktiviti riadah bersama keluarga seperti berbasikal atau berjoging tanpa perlu risau dengan keselamatan di jalan raya.

Bermula 4 April, Dewan Bandaraya Kuching Utara (DBKU) memperkenalkan Pagi Tanpa Kenderaan atau Car Free Morning 2021.

Menteri Muda di Jabatan Ketua Menteri (Hal Ehwal Islam dan DBKU) Datuk Dr Abdul Rahman Junaidi berkata, program itu diadakan pada hari Ahad, minggu pertama setiap bulan di Padang Merdeka.

Menurutnya, sepanjang program berlangsung, beberapa jalan utama menuju ke Padang Merdeka ditutup dari jam 6.00 hingga 10.00 pagi bagi menyediakan persekitaran selamat untuk aktiviti masyarakat.

“Objektif program ini untuk mengurangkan kadar pelepasan karbon dan kesesakan lalulintas.

“Program juga diadakan untuk mempromosi gaya hidup sihat, meningkatkan kesedaran tentang kepentingan menjaga alam sekitar dan menyediakan ruang untuk aktiviti masyarakat,” katanya.

Program yang pertama kali diadakan itu turut dihadiri Datuk Bandar Kuching Utara Datu Junaidi Reduan, Ketua Polis Daerah Kuching ACP Awang Din Awang Gani dan Presiden Persatuan Berbasikal Sarawak Dato’ Benjamin Hasbie.

Oleh JEAKQLEYN YACHO

See author's posts


BERKHIDMAT UNTUK RAKYAT ATAU AHLI PARTI?

DISEBUT nama President Abraham Lincoln’s sudah pasti ramai akan mengingati ucapan Gettysburg pada November 1863; iaitu

… But, in a larger sense, we can not dedicate—we can not consecrate—we can not hallow—this ground. The brave men, living and dead, who struggled here, have consecrated it, far above our poor power to add or detract. The world will little note, nor long remember what we say here, but it can never forget what they did here. It is for us the living, rather, to be dedicated here to the unfinished work which they who fought here have thus far so nobly advanced. It is rather for us to be here dedicated to the great task remaining before us—that from these honored dead we take increased devotion to that cause for which they gave the last full measure of devotion—that we here highly resolve that these dead shall not have died in vain—that this nation, under God, shall have a new birth of freedom—and that government of the people, by the people, for the people, shall not perish from the earth.

Namun, sebenarnya Lincoln bukanlah orang pertama yang melatunkan ungkapan terkemuka, government of the people, by the people, for the people. Dalam ucapan di Konvensyen Antiperhambaan New England pada tahun 1850, Theodore Parker, menyatakan;

“…There is what I call the American idea…This idea demands, as the proximate organization thereof, a democracy, that is, a government of all the people, by all the people, for all the people; of course, a government after the principles of eternal justice, the unchanging law of God; for shortness’ sake, I will call it the idea of Freedom...”

Malah, Daniel Webster, ahli politik, dalam ucapannya semasa sidang senat pada tahun 1830, antara lain berkata:

“…It is, Sir, the people’s Constitution, the people’s Government, made for the people, made by the people, and answerable to the people. The people of the United States have declared that this Constitution shall be the supreme law. We must either admit the proposition or dispute their authority.”

Bukan soal siapakah orang pertama yang melontarkan ungkapan berkenaan yang ingin diperkatakan.  Perkara yang menjadi pokok persoalan adalah pentafsirannya dalam kontek urus tadbir sesebuah negara demokrasi yang kerajaannya dibentuk berdasarkan sistem pilihan raya yang memberikan kuasa kepada rakyat untuk memilih.  Pemilihan yang diterjemahkan lewat pembuangan undi dengan harapan calon yang dipilih menjadi wakil mampu menyuarakan kehendak dan hasrat masyarakat. Lantaran hal sedemikian itu bertepatanlah apa-apa yang diperkatakan bahawa kerajaan sedemikian ialah “kerajaan rakyat, dipilih oleh rakyat dan berkhidmat untuk rakyat”.

Namun, dalam peredaran masa, hakikat sedemikian tidak lagi menjadi “kontrak sosial” yang wajar dipatuhi.  Kuasa yang diperoleh seakan-akan membutakan mata daripada hakikat bahawa jawatan yang disandang hadirnya daripada undian yang diperoleh daripada rakyat.  Perkara yang paling “menyedihkan” serta “menjengkelkan”, pelarasan kehendak ahli parti mengatasi kehendak dan hasrat rakyat.  Kedudukan dan populariti dalam parati mengatasi segala-galanya sehingga sanggup mengetepi dan mengesampingkan aspek kesejahteraan, keharmonian serta kesenangan rakyat yang diwakili.

Hakikat sedemikian bukannya suatu cerita rekaan, akan tetapi drama nyata yang terpampang di hadapan mata.  Kemenangan yang dikecapi oleh mana-mana pihak, cenderung menerbitkan keangkuhan yang di luar batasan sehingga tanpa segan silu, sanggup mentasdikkan sesuatu ketidakwajaran, ketidakbenaran, kesalahan serta kemungkaran, di samping sedaya upaya cuba menonjolkan ketokohan serta kewibawaan diri yang nyata “terpalit” ibarat “kerbau berkubang lumpur”.  Dan kejayaan yang dikecapi diraikan bersama-sama “jentera pilihan raya”, yang tidak dinafikan berkerja keras dan bertungkus lumus untuk “mempengaruhi” pengundi, sedangkan rakyat yang mengundi “diraikan” lewat penampilan “drama politik” yang memualkan.

Benar bahawa sokongan, pengaruh dan kedudukan dalam parti berupa ukuran untuk membolehkan seseorang dinamakan sebagai calon dalam mana-mana pilihan raya.  Namun, wajar diingati bahawa tanpa undi daripada rakyat, “penampilan” calon berkenaan tidak membawa apa-apa makna dan hanya sekadar pemenuhan syarat proses “pertandingan” semata-mata”.  Juga benar bahawa keberkesanan dan komitmen jentera parti dalam mana-mana pilihan raya amat penting, namun, wajar diingati bahawa undi terletak di tangan rakyat yang mahu calon yang manakah difikirkan layak untuk mewakili mereka.

Natijahnya, dalam konteks kerajaan terbentuk daripada aspirasi rakyat, untuk menjaga kepentingan rakyat, wajar “mengembalikan” kepada rakyat “hasil” yang mampu mensejahterakan, mendamaikan dan memudahkan kehidupan rakyat dan bukannya taasub “dipengaruhi” desakan kuat ahli-ahli parti.  Pemulauan daripada sebilangan daripada ahli parti tidak “seburuk” impaknya berbanding pemulauan daripada rakyat terhadap parti secara keseluruhannya. Lantaran itu, curahkan khidmat bakti untuk rakyat!

Lindungi diri, lindungi bangsa, lindungi negara!

See author's posts


Kedai Tenaga kembali beroperasi hari ini

KUALA LUMPUR: Tenaga Nasional Bhd (TNB) akan membuka kembali Kedai Tenaga secara berperingkat bermula hari ini (12 Mei) sejajar dengan langkah kerajaan memberi kelonggaran kepada sektor perkhidmatan semasa Perintah Kawalan Pergerakan Bersyarat (PKPB).

Dalam kenyataan semalam, TNB berkata sebanyak 47 Kedai Tenaga dan 31 kios pembayaran layan diri di lima negeri iaitu Perlis, Kedah, Pulau Pinang, Perak (kecuali di Sri Manjung) dan Kelantan yang diisytihar Kementerian Kesihatan sebagai zon hijau akan kembali beroperasi.

Waktu operasi Kedai Tenaga bermula jam 9.00 pagi sehingga jam 4.00 petang manakala kios pembayaran layan diri dari 8 pagi hingga 8 malam.Menurutnya, tarikh pembukaan semula Kedai Tenaga dan kios pembayaran layan diri di negeri-negeri lain akan diumumkan kelak.

“Selain pembayaran bil elektrik, pelanggan juga boleh melakukan pelbagai transaksi di Kedai Tenaga termasuk pertanyaan mengenai bil, pembayaran bil utiliti lain, permohonan bekalan elektrik, penukaran penyewa dan penutupan akaun,” katanya.

Kedai Tenaga di seluruh negara telah ditutup sementara sejak 19 Mac, 2020 bagi mengelak penyebaran Covid-19.

Ketua Pegawai Runcit, TNB Megat Jalaluddin Megat Hassan berkata, berikutan pembukaan semula Kedai Tenaga secara berperingkat,  persiapan telah dilakukan mengikut peraturan dan Prosedur Operasi Standard yang ditetapkan kerajaan bagi memelihara keselamatan pelanggan dan pegawai.

“Kami gembira dapat kembali beroperasi dan memberikan perkhidmatan kepada pelanggan. Bagaimanapun, kami berharap para pelanggan dapat mengikut langkah pencegahan yang disarankan, seiring dengan amalan normal baharu,” katanya.

Antara langkah berjaga-jaga di Kedai Tenaga ialah memastikan pelanggan memakai topeng penutup muka, melakukan pemeriksaan suhu badan, memberi butiran diri sebelum memasuki premis untuk tujuan pengesanan kontak, menggunakan cecair nyahkuman yang disediakan serta mengamalkan penjarakan sosial dengan berada di kawasan bertanda.

Bagi pelanggan yang inginkan alternatif lebih pantas dan mudah, mereka digalakkan menggunakan portal myTNB di www.tnb.com.my atau muat turun aplikasi myTNB secara percuma melalui Google Play Store atau Apple App Store untuk membayar bil.

Selain itu, TNB juga menawarkan saluran alternatif bagi pembayaran digital seperti JomPAY dan perbankan Internet. Pelanggan juga boleh membuat pembayaran secara tunai di cawangan Pos Malaysia, 7-Eleven, 99 Speedmart, KK Mart, Kedai Mesra Petronas, Shell Select dan Ejen Bank Berdaftar di kedai BSN.

Bagi setiap transaksi pembayaran, pelanggan hendaklah memastikan mereka menerima resit dan menyimpannya sebagai bukti pembayaran.Operasi pembacaan meter TNB pula akan dijalankan secara berperingkat mulai 15 Mei, 2020 di kawasan zon hijau. Sehubungan itu, 7.5 juta pelanggan kediaman akan menerima bil dengan bacaan sebenar atau boleh diperolehi menerusi portal dan aplikasi myTNB.

Pelanggan boleh menghubungi TNB Careline di 1-300-88- 5454 dari 8 pagi hingga jam 5.00 petang setiap hari atau e-mel kepada tnbcareline@tnb.com.my untuk sebarang pertanyaan.- Bernama

See author's posts


Projek Perumahan Ranggau Valley dijangka siap ikut jadual April 2024

KUCHING: Projek Perumahan Ranggau Valley memulakan kerja pembinaannya Oktober ini selepas kerja-kerja menembok tanah dilakukan dan dijangka siap mengikut jadual pada April 2024.

Timbalan Menteri Industri Makanan, Komoditi dan Pembangunan Wilayah Sarawak Datuk Dr Abdul Rahman Ismail yang mempengerusikan Mesyuarat Pemantauan Projek Perumahan Rangau Limbang yang diadakan di Bangunan Baitul Makmur, Petra Jaya telah diberi penjelasan oleh pihak pemaju, hari ini.

Katanya, kerja pembinaan akan dikendalikan oleh kontraktor Smart Housing R&R Sdn Bhd.

Ketika lawatan ke tapak projek berkenaan di Limbang baru-baru ini, beliau berkata, konsep perumahan Ranggau Valley ini amat menguntungkan dengan konsep rumah lebih menarik dengan harga RM120,000 hingga RM140,000 seunit.

Tambahnya lagi, pemilik rumah  asal yang akan berpindah apabila perumahan itu siap nanti hanya perlu meneruskan pinjaman perumahan yang sedia ada tanpa bayaran tambahan.

Menurutnya, pihak Perbadanan Pembangunan Perumahan (HDC) selaku agensi yang diamanahkan untuk melaksana projek perumahan di negeri ini akan membina rumah sebanyak 128 unit rumah (102 rumah teres dua tingkat dan 26 rumah berkembar dua tingkat) berkonsepkan reka bentuk menarik untuk memindahkan penghuni di perumahan Ranggau dua tingkat yang lama sekarang.

Beliau yang juga Ahli Dewan Undangan Negeri (ADUN) Bukit Kota itu berkata, projek perumahan Ranggau Valley yang dinanti sejak 10 tahun lalu bagi menggantikan perumahan Ranggau tidak terjual dan terbiar berdepan kelewatan atas pelbagai masalah.

Antaranya ialah aspek pelaksanaan termasuk teknikal tanah, kontraktor, kelulusan dan Perintah Kawalan Pergerakan (PKP) akibat penularan wabak Covid-19 ynag melanda seluruh negara

“Rumah yang akan dibangunkan untuk penghuni rumah sedia ada sekarang bernilai RM120,000 hingga RM140,000 berbanding harga asal RM60,000 hingga ke RM90,000,” ujarnya.

Katanya, kawasan asal di perumahan yang terbengkalai itu akan dirobohkan dan HDC mempunyai perancangan untuk membina prasarana lain di kawasan tersebut.

Katanya, sekitar 400 unit perumahan Ranggau lama yang terbiar dan tidak terjual itu disebabkan reka bentuk rumah yang tidak mesra termasuk keadaan dapur, tandas dan ruang tamu yang agak sempit dan tidak selesa.

Turut hadir, Ketua Penolong Pengarah Bahagian Belanjawan Pejabat Setiausaha Kewangan Negeri Sarawak Alex Tan Geok San,  Ketua Seksyen Pelaksanaan dan Pemantauan Projek Perbadanan Pembangunan Perumahan Sarawak (HDC) Abg Mahathir Abg Mohd Omar, Penolong Jurutera HDC Baley Bong, wakil Residen Limbang Jaenly Marten, Penguasa Jabatan Tanah dan Survei Sarawak Bahagian Limbang Awang Nazri Awang Saperi.

Hadir pada mesyuarat, Pengarah Urusan Smart Housing Sdn Bhd. Datuk Willam Wei.Oleh ADENG EDRUS

See author's posts


Jadikan Limbang destinasi pelancongan

LIMBANG: Usaha menjadikan Daerah Limbang sebagai destinasi pelancongan semula jadi bakal disokong dengan pembinaan taman rekreasi aktiviti sukan lasak.

Sehubungan itu, Tapak Lapangan Terbang Lama Limbang sedang  dibangunkan sebagai Lapangan Rekreasi Limbang.

Taman ini akan menempatkan aktiviti sukan tradisional dan  lasak apabila siap kelak.

Menteri Muda Pemodenan Pertanian Tanah Adat dan Pembangunan Wilayah, Datuk Dr. Abdul Rahman Ismail berkata, kerja-kerja pembinaan kawasan rekreasi itu dimulakan pada 15 September lepas dengan kos RM15 juta daripada Jabatan Landskap Negara yang diluluskan pada 2019.

“Lapangan Rekreasi Limbang satu lagi kemudahan rekreasi utama yang dibina di daerah ini melibatkan 20 ekar keluasan.

“Kemudahan ini akan dijadikan sebagai pusat kegiatan  rekreasi,untuk semua golongan kanak-kanak hingga dewasa dengan menempatkan sukan tradisional, mini padang bola sepak, jogging, dan riadah,” katanya ketika melawat tapak projek di sini semalam.

Dr. Abdul Rahman menjelaskan, kerja pembinaan akan mengambil masa selama 18 bulan dan dijangka siap Mac 2023.

“Tapak ini akan dibaikpulih dan kawasan lapang akan dikekalkan selain pembinaan pentas untuk persembahan kumpulan muzik, dan kemudahan rekreasi ditambah,” ujarnya.

Seterusnya Lapangan Rekreasi Limbang akan dihubungkan dengan  Taman Tasik Bukit Mas dan kawasan Tebingan Sungai Limbang apabila siap nanti yang mempunyai daya tarikan pelancongan tersendiri.

Dr. Abdul Rahman berkata lagi Majlis Daerah Limbang (MDL)  mempunyai perancangan pada masa depan untuk menambah luas kawasan rekreasi ini dengan tanah kerajaan dibelakang tapak lapangan terbang lama yang juga melibatkan sungai Pandaruan seluas 20 ekar.

“Dengan rancangan ini, aktiviti sukan lasak akan ditambah untuk dilaksanakan seperti motorcross dan bot laju.

“Ini perancangan masa depan kerajaan untuk menjadikan Limbang sebagai daya tarikan pelancongan dan kita mempunyai perancangan jelas untuk Daerah Limbang dan keseluruhan Sarawak,” jelasnya lanjut.

Oleh ADENG EDRUS

See author's posts


Betong diisytiharkan Zon Hijau

KUCHING: Bahagian Betong telah diisytiharkan sebagai kawasan Zon Hijau, Jumaat lalu menurut Sekretariat Jawatankuasa Pengurusan Bencana Negeri (JPBN) Sarawak.

JPBN berkata, setelah tidak merekodkan kes positif Covid-19 dalam tempoh 14
hari yang lepas, Betong kini adalah dalam Zon Hijau.

“Sarawak hari ini (kelmarin) merekodkan dua lagi kes positif Covid-19
baharu dilaporkan.

“Kesemua dua kes tersebut adalah dari Daerah Kuching. Manakala daerah
lain tiada kes dilaporkan,” ujarnya dalam satu kenyataan media laporan
harian Covid-19 di Sarawak.

Beliau menambah, terdapat 33 kes telah sembuh dan discaj dari hospital.

“Kesemua 33 kes tersebut adalah 32 kes dari Hospital Umum Sarawak dan satu
kes dari Hospital Miri.

“Manakala bilangan individu yang disyaki (PUI) hari ini (kelmarin)
adalah sebanyak 35 kes. Jumlah PUI yang masih menunggu keputusan makmal adalah
36 kes,” katanya.

Beliau berkata seramai 455 orang lagi iaitu di bawah pengawasan (PUS) baru
telah mendaftar masuk di hotel. “Manakala seramai 213 telah tamat menjalani
tempoh kuarantin dan  dibenarkan pulang
ke rumah masing-masing,” katanya.

See author's posts


Bersatu sertai MN akan dimuktamadkan

KUALA LUMPUR: Penyertaan Bersatu dalam Muafakat Nasional (MN) akan dimuktamadkan dalam masa terdekat, kata Perdana Menteri Tan Sri Muhyiddin Yassin.

Muhyiddin yang juga Presiden Bersatu berkata, Majlis Pimpinan Tertinggi Bersatu telah bersetuju untuk menyertai Muafakat Nasional yang mendukung Perikatan Nasional sebagai gabungan besar.

“Saya percaya inilah pilihan terbaik untuk Bersatu. Kita memilih untuk berada dalam satu jemaah besar yang menghimpunkan parti-parti utama di negara kita.

“Dengan terbentuknya penyatuan antara Bersatu, UMNO, PAS dan parti-parti lain dalam kerajaan Perikatan Nasional, sebahagian besar sokongan rakyat telah pun berada di pihak kita,” kata Muhyiddin dalam perutusan bersempena persidangan Srikandi, Armada dan Bahagian Bersatu 2020 yang berlangsung semalam.

Perutusan tersebut dimuat naik melalui sebuah video di laman Facebook rasmi Muhyiddin semalam.

Pemilihan Bersatu semalam membuka tirainya membabitkan sayap Armada, diikuti Srikandi hari ini manakala pemilihan ahli Majlis Pimpinan Tertinggi pula akan berlangsung semasa persidangan peringkat bahagian yang dijadualkan 22 Ogos ini.

Muhyiddin yang juga pemangku pengerusi parti, menegaskan beliau sering mengadakan perbincangan dengan pucuk pimpinan parti seperti UMNO, PAS, MCA, MIC, Gabungan Parti Sarawak (GPS), Parti Bersatu Sabah (PBS), Parti Solidariti Tanah Airku (STAR) dan Parti Bersatu Rakyat Sabah (PBRS) yang membentuk kerajaan Perikatan Nasional.

Jelasnya, beberapa persetujuan utama telah dicapai dalam pertemuan-pertemuan itu yang antara lain akan memperkukuhkan lagi kedudukan Bersatu dan parti-parti rakan yang lain dalam Perikatan Nasional.

“Insya-Allah, penyatuan dalam jemaah besar ini akan mewujudkan kestabilan politik negara yang pastinya memberikan limpahan nikmat keamanan, keharmonian dan kemakmuran kepada semua rakyat tanpa mengira kaum dan agama,” katanya.

Dalam video berdurasi 15 minit itu, Muhyiddin turut mengingatkan ahli parti agar meneruskan dan mempertahankan perjuangan walaupun ada pemimpin terdahulu seperti bekas pengerusi Tun Dr Mahathir Mohamad yang memilih haluan lain.

“Dahulu Tun Mahathir bersama-sama dengan kita. Saya tidak boleh nafikan sejarah sumbangannya kepada parti kita. Saya hormat kepada beliau sebagai bekas pemimpin parti. Orang-orang yang dekat dengan saya pasti tahu betapa hormatnya saya kepadanya.

“Saya dan kita semua pastinya berasa sedih kerana beliau tidak lagi bersama-sama kita. Tidak mengapalah. Beliau memilih haluannya sendiri. Saya mengucapkan selamat maju jaya kepada beliau.

“Yang penting perjuangan parti ini mesti diteruskan. Pemimpin datang dan pergi, tetapi wadah perjuangan parti mesti terus dipertahankan,” katanya sambil menegaskan yang beliau tidak mempunyai sebab untuk mengkhianati parti yang ditubuhkannya itu.

Ahli Parlimen Pagoh itu turut mengingatkan akan kepentingan memperkukuhkan parti menerusi pertambahah ahli dan cawangan di setiap bahagian agar terus menjadi sebuah parti yang penting dan berpengaruh di persada politik tanah air.

“Kita mesti jalan terus. We must move on. Jangan kita berpaling ke belakang. Teruslah mara ke depan. Apa yang ada di depan kita mesti kita hadapi dengan tabah.

“Dalam tempoh empat tahun ini (sejak Bersatu ditubuhkan), jumlah keahlian parti kita telah mencecah lebih 420,000 orang di seluruh negara. Kita juga telah menubuhkan 197 bahagian dan 2,950 cawangan yang berdaftar. Ini adalah satu pencapaian yang memberangsangkan dalam tempoh yang singkat,” katanya.

Menyentuh mengenai pemilihan parti, Muhyiddin yang telah menang tanpa bertanding jawatan presiden parti berkata, kalah menang adalah adat resam pertandingan yang seharusnya dibuktikan menerusi keikhlasan dalam perjuangan demi parti malah turut mengingatkan bahawa jawatan yang dipegang adalah amanah yang mesti dijalankan dengan penuh tanggungjawab. – Bernama

See author's posts


PETARA, ANTU! • Kuasa Mistik Antu

TUSUN KE-22

BEPELASARKA penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: i. Kuasa mistik Petara (God, Almighty, Tuhan, Allah Taala) ii.

Kuasa mistik Antu (Dewa Dewi) iii. Kuasa mistik Antu (Sitan, Jin, Iblis, Sihir, enggau ti bukai).

Ba Tusun Ke-21 nyin suba, aku mai kita mansik pasal kuasa Mistik Petara (God Almighty). Aku arapka pemacha udah nemu, ukai semua ga raban Antu tu jai tang taja iya manah kekadang sida nya pandai ngakal mensia.

Ba Tusun Ke-22, aku mai pemacha pulai ngagai gintir pansik pasal Kuasa Mistik Antu di bisi besangkut paut enggau kuasa mistik Petara (God Almighty). Uji peratika tibak cherita di baruh tu.

“Kitu dek. Bisi utai nyelai ba Lakai dia,” ku Billy Anak Lidom ngangauka aku ngena telefon ari Rh. Intai, Nanga Tada, Kanowit.

“Nyelai baka ni tu?” ku aku nimbal, agi sengah-sengah laban ti baru ngetu joging ba padang sekula.

“Bisi antu nikau orang enggau batu ba dua buah rumah ba Lakai dia.”

“Kemaya utai nya nyadi?”

“Antara pukul tiga enggau pukul enam lemai tu.”

“Eehhh….! Enda patut antu berani ayan siang hari baka nya.”

“Apuuu….! Nya alai, kitu dek enti deka meda. Pulai Aki Selin ari umai iya di Mapai tadi iya lalu nganjung seiku indai tuai orang ti dibai iya betambak ba umai iya tadi. Maya iya baru deka mulaika diri, enda mukai-mukai seigi batu mesai lengan terengkah ba pala iya. Iya malik gining-gining deka meda orang ti nikau iya nya. Enda lama udah nya, seigi buah pisang setengah mansau ga terengkah ba tubuh iya. Meda utai nyelai  baka nya iya pan nanya indai tuai orang ti dianjung iya tadi. Indai tuai orang nya madah, hari nya hari kedua antu beduan seduai mindai iya ba dua buah langkau nya. Jampat kitu dek….!” Panjai cherita bakih aku nya. Putus ngapa arus telefon iya. Lemai nya aku baru tembu joging. Aku madahka iya, enda ulih aku kin lemai nya.

Udah sembiang Missa hari minggu nya 13hb November 2011, aku pan bekejang ari Sibu Jaya. Datai din aku disambut bala mayuh ti udah lama nganti penatai aku. Sida deka enggau aku ngagai rumah orang nya mega. Datai ba dua buah langkau nya aku pan besembiang dalam ati minta lindung Petara (God Almighty). Udah nya aku pan besampi minta pemendar ari Antu, enti sida bisi ba endur nya. Udah nya aku pan ngambi gambar kin kia, ngichaka ulih nangkap gambar  Antu ti nikau sida dia, ku jaku.

“Peda dek batu ba tikai nya, aya,” ku indai orang ti empu langkau nya, enggau sabak-sabak sebana pedis ati dikeduan antu baka nya. “Batu nya mih kena iya nikau kami selemai-lemai tu tadi.”

Udah aku ninga iya becherita, aku pan ngambi gambar kin kia. Lebih sepuluh igi batu betegaring sebelah tikai di ruai langkau malai tanah nya. Aku majaka ngambi gambar kin kia, ngichaka ulih nangkap gambar antu ti nikau sida nya.

“Ba langkau indai aku di atas nyin balat agi utai kena antu nya nikau indai aku din,” ku indu ti empau langkau malai tanah nya. Aku pan berumban niki ke langkau sebuah nya. Datai ba langkau nya aku lalu betemu enggau seiku indai tuai orang kira-kira beumur lebih 65 taun. Baru deka nanya iya pasal utai ti nyadi ba langkau iya nya aku, tang dulu agi iya madahka serabana diri dikeduan antu kenyau ari dua hari ti udah. Enggau sabak-sabak iya becherita.

“Sepemanjai umur idup empai aku kala dikeduan antu baka tu, anak. Hari tu ketiga hari aku dikeduan utai nyelai nya. Peda dek batu enggau buah pisang mengkal nya dikena iya nikau aku. Iya nikau aku maya aku enda ngadang. Maya aku berapi, manduk utai diempa iya nikau aku. Kena pala, kena tubuh mih tudah aku ditikau iya. Suah batu enggau pasir ti ditikau  iya nya tama pemakai ti benung dipanduk aku. Maya aku makai, suah mega iya nikau aku ngena batu enggau pasir. Suah aku enda nyadi makai, laban pemakai ti di dalam pinggai aku tama batu, tama pasir. Merinsa mih aku tu, anak. Lemai kemari maya aku chakuk-chakuk deka meri babi tupi aku makai, enda mukai-mukai pala aku dibalut uras bechampur pasir.”

Nyau tebantai amai pengasih aku meda indai tuai orang nya. Langkau iya naka pemesai, ruai ti bejantil enggau bilik besai nya kira-kira 20 kaki besegi. Bilik tinduk ti enda bepintu semak dapur kira-kira 10’ panjai x 5’ besai. Ba bilik tinduk nya peda aku nyau bekedara tilam enggau panggal. Dua bilah duku ti agi dalam sarung betagaring ba tisi tilam. Ku iya, keresa iya nya dikusaika antu. Sigi amat peda aku gaya chara utai ti ngachir sebelah bilik nya. Enti ukai anak mit manchal, tauka orang mabuk nadai mensia deka ngachau utai baka nya. Baka ti udah dijamah orang engkasak mabuk.Enti semina ninga berita tusi orang aja, aku enda mih tentu pechaya. Tang nya segenada dipeda mata diri empu. Nya mega ukai mimpi.

Nyelai amat ga utai nya. Betambah  nyelai laban ngelama tu, aku selalu  ninga antu selalu ngachau mensia maya malam tauka nyerumba silau. Tang ‘antu tikau’ tu ngachau mansia siang-siang hari. Kami sebala datai dia kira-kira pukul 2.00 ngalih hari. Maya kami datai dia dua iku ari bala kami kena lengan ditikau antu ngena batu lemak. Seiku nembiak indu mistik ti enggau bala kami, madahka aku, “Aku meda jari iya deka nikau dek tadi, cikgu.” Nasit ga iya enda nyadi nikau aku. Sema kena tikau ngena batu lemak nya pan, enda bangat pedis.

Udah kami sama meda sereta ninga indai tuai orang nya mantaika serabana iya, aku lalu mai bala kami begempuru lalu besembiang Rosari  ba langkau indai tuai orang nya. Sebengkah agi utai ti nyelai, maya kami besembiang nya, dua iku [sengaja enda disebut nama] ari bala kami dia, luput. Seiku luput enda lama aja, enda datai seminit. Engka enda nyadi luput, kini? Seiku agi, iya ke indu nya lama mimit datai ke lima belas minit. Lebuh dani badu luput iya madahka kami pasal bansa antu ti beduan indai tuai orang nya. Kenu ku sida, seduai luput ukai tegal kachau ‘antu tikau’ nya, tang bisi kebuah bukai. Seduai endang suah nyelai ulah baka nya enti seduai ditanya pasal antu tauka besebutka pasal antu. Ukai ga seduai takut ninga antu. Seduai ti luput nya mega ukai pedis.  Ke bendar seduai tu endang mensia misteri – enda tentu tau dicherita, enda tau dipansik peiga-iga, tegal ari bantah seduai empu. Aku enggai mih becherita panjai pasal seduai tu. Nya tanda, gambar ti diambi aku maya seduai luput enggau gambar bukai ti diambi aku maya nya, lesap enda temu tunga. Nyelai nih, tang amai nyadi.

Lemai nya, amat nadai ga ‘antu tikau’ nya ngachau indai tuai nya enggau sida menyanak ti langkau nyemuah-nyemuah dia. Tang dua tiga hari udah nya antu nya datai baru ngachau sida menyanak dia. Kenu ku, sida ke tuai ‘antu tikau’ nya digaga orang ari pentik awakka nyadi antu lalu ngachau indai tuai orang nya enggau sida menyanak ti diau mendam ba tanah nya. Kebuah pia, ambika sida nya takut lalu ninggalka tanah nya. Naka ke diatu empai ga orang ti ngaga pentik lalu muru sida menyanak nya mujur empu tanah nya, taja iya semampai nguji bejalaika pengawa sitan iya nya.    (Dibali ari bup Pengabang ari Panggau Libau, 2012) Nya mih, munyi sekeda ari kuasa mistik Antu enggau  kuasa mistik Petara (God Almighty, Tuhan). Utai tu nyelai tang amai nyadi ba pengidup mensia. Pechya tauka enda kita pemacha nya bepanggau ba pikir diri empu.

See author's posts


SIFMA 2 kembali meriahkan industri seni, budaya tempatan

KUCHING: Festival Muzik dan Seni Antarabangsa Sarawak (SIFMA) 2 kini kembali memeriahkan industri seni dan budaya tempatan di peringkat antarabangsa setelah acara pertamanya berlangsung pada 2019 di negeri ini.

Festival anjuran International Music House (IMH) dan ditaja oleh Kementerian Pelancongan, Kesenian, Kebudayaan, Belia dan Sukan (MTAC) Sarawak akan diadakan di Dewan Undangan Negeri (DUN) pada 20 dan 21 November ini.

Menurut Menteri MTAC Sarawak, Dato Sri Abdul Karim Rahman Hamzah, festival berkenaan akan menghidupkan semula sekali gus menyerlahkan bidang muzik dan seni yang dinamik di persada dunia dengan membawa komuniti di seluruh dunia bersama-sama.

“Ia termasuk penari, konduktor, koir, penyanyi dan artis terkenal dari pelbagai bahagian dunia dengan menampilkan konsert secara langsung yang terbahagi kepada dua bahagian,” katanya pada sidang media SIFMA 2 di Dewan Mesyuarat Mulu, Bangunan Baitulmakmur di sini, semalam.

Jelas Karim, bahagian pertama akan membawa Sarawak ke pentas dunia merangkumi jalan cerita perjalanan muzik ke SIFMA daripada semua komuniti etnik utama di Sarawak.

Pada SIFMA itu nanti, ia akan melibatkan persembahan dari Sarawak iaitu Ensemble Cina Sarawak diketuai Pengarah Akademi Muzik dan Seni Kenwy di Kuching, Kenwy Ho Khong Wee serta persembahan Seni Karya Terindah di Kuching, sebuah kumpulan tarian seni dan budaya yang terdiri daripada penari dari Sarawak.

“Selain itu turut penonton turut disajikan dengan persembahan daripada Syarikat Tarian Russell dan Randell di Kuching yang diasaskan oleh personaliti tarian Sarawak – Russell Lim Jian Liang, Randell Lim Xiu Zhen dan Cindy Chung Sin Yee.

“Bahagian kedua pula akan membawa seluruh dunia ke Sarawak dan akan menampilkan penghibur terbaik dalam muzik dan tarian termasuk penari Balet Bolshoi yang terkenal dari Rusia, konduktor pemenang anugerah Suc Song Moi Ensemble, penyanyi dari Universiti Kebangsaan Singapura (NUS) iaitu Quang Vinh Dong, kumpulan budaya Visayan dari Filipina dan banyak lagi,” ujarnya.

Ujar Karim, SIFMA 2 juga akan mewujudkan sebuah forum berterusan yang dipanggil “Let’s Talk” menampilkan kisah inspirasi dan nasihat daripada profesional dan peminat dalam komuniti muzik dan seni.

Tambahnya, forum seterusnya pula iaitu ‘Be a Host’ akan menjemput penonton untuk menikmati pameran maya secara langsung festival itu bersama-sama rakan dan keluarga secara maya di mana-mana sahaja.

“Acara maya pada 21 November akan disiarkan secara langsung di lokasi yang berbeza bukan sahaja di Sarawak, tetapi di Malaysia dan seluruh dunia melalui rakan-rakan sekali gus membantu menarik orang ramai dan menjana pendapatan untuk mereka.

“Acara hibrid dua hari itu akan dipersembahkan secara langsung di DUN dan strim langsung melalui Facebook dan YouTube (@sifmaofficial) pada 20 dan 21  November pada jam 7.30 malam, dengan pertunjukan maya pada 21 November dari 5.00 petang hingga 7.00 malam,” ujarnya.

Untuk rekod, SIFMA telah menerima 10,000 pendaftaran untuk acara itu setakat ini dan bagi yang ingin mendaftarkan diri boleh mendaftar melalui pautan http://www.sifma.com.my/register.php#.

Oleh SYAMIMI HUSNA

See author's posts


81 individu dikuarantin dibenar pulang

NILAI: Seramai 81
individu terdiri daripada rakyat Malaysia dan tanggungan serta enam individu
bukan warganegara yang tiba di tanah air dari Itali pada 26 Mac lepas semalam
dibenarkan pulang selepas menjalani proses kuarantin selama 14 hari di Akademi
Kepimpinan Pengajian Tinggi (AKEPT) di Bandar Enstek, di sini.

Kesemua mereka
yang terdiri daripada 75 rakyat Malaysia serta enam rakyat Itali yang
dibenarkan pulang jam 8 pagi semalam diambil oleh ahli keluarga dan ada juga di
antara mereka yang menaiki sebuah van dan kereta disediakan pihak pengurusan
pusat kuarantin.

Daripada jumlah
itu, 39 daripada mereka ialah lelaki dan 42 perempuan.

Turut dibenarkan
pulang ialah lima kakitangan Kementerian Kesihatan Malaysia (KKM), 20 kru
AirAsia dan masing-masing seorang pegawai daripada Kementerian Luar dan seorang
pegawai Agensi Pengurusan Bencana Negara (NADMA).

Menurut wakil
NADMA, seramai lapan individu yang pulang menaiki van dan kereta yang
disediakan pihak pengurusan pusat kuarantin, dihantar ke Lapangan Terbang
Antarabangsa Kuala Lumpur (KLIA) dan KLIA 2 manakala selebihnya diambil ahli
keluarga dengan dibekalkan surat kebenaran pergerakan.

Kesemua 81
individu itu dibawa pulang daripada Itali menerusi Misi Bantuan Kemanusiaan dan
Bencana (HADR) menaiki pesawat khas AirAsia yang tiba di KLIA pada jam 10.06
pagi 26 Mac lepas, susulan penularan wabak Covid-19 di negara berkenaan.

Misi berkenaan
adalah yang keempat selepas kejayaan membawa pulang rakyat Malaysia terkandas
di Wuhan, China pada 4 dan 26 Februari lepas akibat wabak itu, dengan
masing-masing berjumlah 133 dan 66 orang diikuti misi HADR dari Tehran, Iran
yang membawa pulang 55 individu pada 22 Mac lepas.

Ketika ini masih terdapat 30 individu rakyat
Malaysia di pusat kuarantin AKEPT terdiri daripada 15 individu yang tiba dari
Indonesia, 14 individu tiba dari Sepanyol dan seorang tiba dari United Kingdom
yang akan menamatkan proses kuarantin mereka pada 17 April ini selepas di
masukkan ke pusat itu pada 2 April. – BERNAMA

See author's posts


Bagaimana kanak-kanak mematuhi SOP?

Siapa kata kanak-kanak sukar untuk mematuhi prosedur operasi standard (SOP) gara-gara pandemik Covid-19 sekarang?  Sebenarnya, kanak-kanaklah yang senang dibentuk kerana mereka menerima apa yang diberitahu tanpa prasangka.

Di sinilah fungsi guru-guru untuk membimbing anak didik mereka melakukan apa yang sepatutnya.  Memang tugas ini tidak mudah tetapi inilah cabaran yang dipikul oleh guru-guru tadika dan taska sekarang ini.

Bagi tadika seperti Smart Reader Kids di Sarawak, ternyata pematuhan SOP oleh kanak-kanaknya  amat tinggi.

Ini disebabkan pemahaman dan kesedaran mengenai Covid-19 yang telah diterapkan oleh pendidik semenjak Perintah Kawalan Pergerakan (PKP) dilaksanakan dan juga dibantu oleh para ibubapa yang menitikberatkan kesihatan dan keselamatan anak-anak mereka semasa berada di tadika.

Kebanyakan pelajar memahami tujuan SOP diperkenalkan kerana mereka sudah terdedah dengan maklumat-maklumat itu melalui pembelajaran secara atas talian semasa PKP diperkenalkan selain daripada terdedah secara berterusan akan maklumat yang datang daripada ibubapa dan juga media sosial.

Semasa menghadirkan diri di tadika, kanak-kanak Smart Reader Kids menggunakan pelitup muka, penghadang muka yang disediakan oleh Smart Reader Worldwide dan penggunaan cecair pembasmi kuman serta selalu mencuci tangan.

Kanak-kanak juga mematuhi penjarakan sosial semasa di tadika tanpa perlu memberitahu mereka berulang-kali.

Menurut Pengarah Smart Reader Kids Tabuan Jaya Baru 2, Evelyn Law, taklimat mengenai Covid19 dan juga demonstrasi mengenai SOP bersama pelajar dilakukan sebelum dan selepas kelas tamat, selain guru-guru membimbing kanak – kanak mengenai langkah-langkah SOP yang perlu mereka ikuti.

“Kita percaya sekiranya sering dilakukan bersama kanak-kanak maka mereka akan mudah mengingati langkah-langkah keselamatan dalam SOP dan lama-kelamaan akan menjadi kebiasaan bagi mereka,” kata beliau.

Pengusaha Smart Reader Kids Sunlight Garden 3, Miri, Patricia Carolyn Latit pula berkata proses pembelajaran berjalan dengan lancar setakat ini dengan mengikuti SOP termasuk penjarakan sosial walaupun agak kekok kerana terpaksa duduk berjauhan antara satu sama lain.

“Walaupun aktiviti berkumpulan tidak dapat dijalankan tetapi guru-guru telah menyediakan pelbagai permainan secara individu dan aktiviti pembelajaran yang menarik juga dapat dijalankan secara individu.

Keseronokan ketika pembelajaran perlu diteruskan untuk menerap perasaan cintakan belajar dan anak-anak juga seronok untuk ke sekolah.” tambah beliau.

Di pihak ibu bapa pula, sebelum permulaan sesi persekolahan tadika dibuka semula, mereka telah pun diberi taklimat terhadap SOP yang diumumkan oleh kerajaan dan juga disediakan oleh pihak Smart Reader Worldwide.

Ibubapa juga dikehendaki untuk menyerahkan borang pengisytiharan kesihatan diri dan kanak-kanak sebelum menghantar anak-anak ke tadika.

Selain itu, ibubapa diwajibkan bekerjasama dengan pihak pengusaha tadika untuk pengaturan sesi sekiranya jumlah kanak-kanak melebihi daripada jumlah yang telah ditetapkan oleh kerajaan.

Ibubapa juga dikehendaki untuk memastikan kanak-kanak adalah dalam keadaan sihat sebelum dihantar ke tadika agar dapat mengelakkan perkara yang tidak diingini berlaku.

Bagi Siti Khadijah Atok, 38, yang menghantar anaknya di Smart Reader Kids Rubber Road West, Kuching, beliau amat yakin dan percaya bahawa guru besar dan para pendidik akan melakukan yang terbaik untuk memastikan keselamatan anak-anaknya sentiasa terjaga.

Bagaimana pula dengan kanak-kanak?  Bagi Aryanna Faiha Zalfa Fahmi Izzuddin Johnny , 5, dari Smart Reader Kids Sunlight Garden 3, Miri, dia gembira dan teruja untuk ke sekolah kerana dapat berjumpa dengan guru dan rakan-rakan.

Malah kata si cilik ini, dia seronok belajar dan melakukan aktiviti walaupun terpaksa duduk berjauhan dari kawan-kawannya serta faham Faham tentang apa yang dipelajari walaupun aktiviti dijalankan secara individu.

Rakannya Airish Irdina Syafiyyah  Abdullah juga sama.  Dia sentiasa seronok untuk ke sekolah, gembira apabila melakukan aktiviti di dalam kelas dan faham tentang apa yang dipelajarinya.

Oleh Haini Darani

See author's posts


RISDA ‘angkat’ pekebun jadi usahawan berjaya

MAKLUMAT, PENGALAMAN… Nur Qisya Christina Layang bergambar bersama pegawai RISDA yang melawat tempat pameran dan melihat produk hasil penyulingan gaharu beliau pada Karnival Usahawan Desa (KUD) di Limbang pada hujung minggu lalu.

KUCHING: Pelbagai bantuan yang disalurkan oleh Pihak Berkuasa Kemajuan Pekebun Kecil Perusahaan Getah (RISDA), memberi ‘sinar’ buat usahawan terutama dari luar bandar untuk menempa kejayaan dalam perniagaan atau bidang masing-masing.

Walaupun hanya dengan status pekebun kecil pada mulanya, ramai antara usahawan terbabit kini sudah mampu tersenyum lebar dan bangga dengan hasil titik peluh serta penat jerih mereka selama ini.

“Saya amat berterima kasih kepada piha RISDA yang tampil membantu kami pekebun kecil hendak memulakan perniagaan.

“Tanpa bantuan RISDA bukan mudah untuk usahawan seperti saya bangun sendiri, malah dengan bantuan RISDA sebanyak RM20,000…saya dan suami dapat membeli pelbagai barangan atau mesin untuk menghasilkan minyak pati serai, minyak pati gaharu dan minyak pati bunga,” kata Nur Qisya Christina Layang.

Menurut Nur Qisya, beliau menubuhkan syarikat Gaharu Sarawak Berjaya, telah mula berjinak-jinak dalam produk hasil daripada kayu gaharu pada 2010 dan kemudiannya telah mendaftar syarikat beliau dengan pihak berkuasa pada 2012.

Namun menurut beliau, ketika itu pendapatannya hanya sekitar RM500 hingga RM1,000 sebulan dan terjejas teruk ketika pandemik Covid-19 melanda.

“Bukan itu sahaja jika dikumpul atau digabungkan semua semasa pandemik Covid-19, saya serta pembekal gaharu dan sebagainya kerugian sekitar RM200,000,” katanya.

Namun setelah pandemik Covid-19 mula reda dan negara beralih ke fasa endemik, Nur Qisya memberitahu, perniagaannya bangkit dengan begitu cepat sekali.

“Malah kini saya bangga dengan pendapatan kasar sekitar RM30,000 sebulan hasil daripada penyulingan gaharu dan beberapa produk lain,” katanya ketika dihubungi Utusan Sarawak di sini, semalam.

Ditanya, apakah harapan beliau pada masa depan, Nur Qisya memberitahu dia dan suami mahu mengembangkan lagi perniagaannya dan menubuhkan cawangan atau membuat kilang di Miri, Limbang dan bandar besar yang lain di seluruh negeri ini.

Bila ditanya dimana beliau mendapatkan bekalan kayu gaharu?. Nur Qisya menjelaskan; “Sebenarnya  ramai pekebun kecil gaharu di sekitar Limbang dan Lawas. Mereka tanam gaharu dulu ketika orang beritahu gaharu amat bagus untuk ditanam dan hasilnya amat lumayan.

“Namun selepas itu, bila gaharu mereka sudah besar, mereka tiada tempat untuk menjualnya.

“Sebab itu, jika saya mendapat bantuan untuk memperbesarkan lagi perniagaan saya ini dan dapat membuat kilang serta cawangan .. saya yakin ini dapat membantu pekebun kecil gaharu ini menjadi tempat untuk mereka menjual gaharu mereka,” ujarnya.

TEMPA KEJAYAAN MENERUSI BANTUAN RISDA

Sementara itu seorang lagi usahawan desa yang sempat dihubungi setelah menyertai Karnival Usahawan Desa (KUD) di Limbang pada hujung minggu lalu, Hellena Anak Lambang memberitahu, beliau amat berterima kasih kepada RISDA kerana bukan sahaja membantu dari sudut kewangan untuk membeli barangan, malah agensi kerajaan itu juga turut membantu memasarkan hasil kraftangan yang beliau serta perkumpulannya hasilkan.

“Saya menerima bantuan sebanyak RM10,000 daripada RISDA. Saya senaraikan barangan dan mereka akan beli barangan menggunakan wang daripada bantuan terbabit.

“RISDA  beli mesin jahit, almari dan ada beberapa lagi barangan lain, semua itu amat membantu terutamanya bagi kami pekebun kecil,” katanya sambil memberitahu turut menanam sekitar 1,000 pokok getah namun ketika ini tidak terurus.

Hellena yang menghasilkan kraftangan seperti bakul, bantal dan banyak lagi yang lain di rumah panjang mereka di Kampung Terimah Lubai memberitahu, beliau serta perkumpulannya amat bersemangat untuk memajukan diri, bagaimanapun bantuan kerajaan terutama RISDA amat mereka harapkan.

“Kita berterima kasih kepada Kementerian Pembangunan Luar Bandar (KPLB) yang telah menganjurkan KUD, hampir semua barangan kraftangan kami habis dijual ketika itu. Malah kami juga dapat rantaian rakan-rakan yang turut boleh membantu memasarkan produk kraftangan kami,” katanya.

Dengan hasil jualan lebih RM1,000 ketika KUD di Limbang, Hellen memberitahu kini beliau fokus kepada menjual hasil kraftangan bantal dan ‘pua tamping seribu’ menerusi laman sosial, Facebook kerana ia antara cara terbaik untuk memasarkan produk kraftangan beliau.

BANTUAN RISDA TERUS DIHARAPKAN

Harun Bakeri dari Taman Sri Patiambun, Limbang yang juga menyertai KUD dan pernah menerima bantuan RISDA sebanyak RM10,000 juga turut menzahirkan rasa berterima kasih kepada RISDA, kerana tanpa bantuan RISDA sukar untuk beliau maju ke depan terutamanya kesan daripada himpitan pandemik Covid-19.

Harun yang menubuhkan syarikat, Harun Bakeri & Famili dan menghasilkan produk makanan sejuk beku seperti roti canai dan karipap, pihak RISDA yang telah membantu membeli peti sejuk, meja, dapur dan beberapa barangan lain telah memudahkan dan memperbesarkan lagi perniagaannya.

Beliau yang memulakan perniagaannya pada 2018 setelah berhenti daripada ke luar negara yang telah diceburinya selama 17 tahun, memberitahu sebelum mendapat bantuan daripada RISDA pendapatan bulanannya hanya sekitar RM1,000 hingga RM3,000 sebulan.

“Namun kini pendapatan saya telah meningkat sehingga sekitar RM5,000 sebulan. Malah ketika KUD yang lalu pendapatan saya yang kebiasaannya sekitar RM100 hingga RM200 sehari meningkat lebih empat kali ganda…sehingga tak menang tangan.

“Sebab itulah saya amat berterima kasih kepada RISDA dan saya berharap produk saya ini akan menembusi pasaran Miri dan Lawas. Ketika ini saya hanya buat di rumah sahaja, dan saya berharap untuk memperbesarkan pasaran … dengan ketika ini produk saya sudah menembusi pasaran Brunei sikit,” katanya dalam nada bangga ketika dihubungi , semalam.

See author's posts


Bantu capai matlamat Pembangunan Lestari PBB

RUU… Datuk Amar Awang Tengah Ali Hasan mengeluarkan nota pembentangan pada persidangan hari ketiga Mesyuarat Kedua Bagi Penggal Pertama Dewan Undangan Negeri Sarawak Kali Ke-19 di Kuching. • Foto HERRIEY NAHA

KUCHING: Rang Undang-undang (RUU) Hutan (Pindaan) 2022 yang diluluskan dalam persidangan Dewan Undangan Negeri (DUN) menyediakan platform untuk ekonomi hijau melalui amalan pengurusan perhutanan lebih baik dan diiktiraf di peringkat global selaras dengan amalan kelestarian alam sekitar untuk mencapai Matlamat Pembangunan Lestari Pertubuhan Bangsa-bangsa Bersatu (PBB).

Timbalan Premier, Datuk Amar Awang Tengah Ali Hasan berkata, dengan lulusnya RUU ini, pengurusan perhutanan Sarawak akan berteraskan tiga teras iaitu kemakmuran ekonomi, keterangkuman sosial dan kelestarian alam sekitar selaras dengan Strategi Pembangunan Pasca Covid-19 (2030).

“Nilai sumber hutan kita akan dipertingkatkan dengan pengenalan program kredit karbon yang akan menarik pelaburan dalam aktiviti karbon hutan.

“Ini akan memberi negeri dan pihak berkepentingan lain sumber pendapatan tambahan,” katanya ketika sesi penggulungan RUU Hutan (Pindaan) 2022, semalam.

Awang Tengah turut merakamkan ucapan terima kasih dan penghargaan kepada semua Ahli Dewan atas sokongan mereka terhadap Rang Undang-undang Hutan (Pindaan), 2022 dengan 20 Ahli Dewan Undangan Negeri (ADUN) menyokong RUU tersebut.

Katanya, kerajaan akan memastikan bahawa lesen aktiviti karbon hutan di bawah peruntukan baharu itu akan mematuhi piawaian antarabangsa dan protokol yang berkaitan.

“Penciptaan hutan lipur akan meningkatkan penyertaan masyarakat dalam perlindungan dan pemeliharaan hutan kita untuk tujuan pendidikan, penyelidikan dan rekreasi.

“Selain itu, ini juga akan meningkatkan sumbangan perhutanan kepada sektor pelancongan,” ujarnya.

Beliau menegaskan bahawa, pindaan ini akan membolehkan negeri meminimumkan kemusnahan hutan dan penebangan hutan di samping menggalakkan penghutanan semula dan pemulihan hutan yang terdegradasi.

Justeru, Jabatan Perhutanan Sarawak melaksanakan program pemulihan di kawasan hutan terdegradasi yang melibatkan pihak berkepentingan untuk mencapai pelbagai sasaran pemulihan yang dimulakan oleh Kerajaan Sarawak dan Kerajaan Persekutuan.

“Sektor Perhutanan adalah penyerap karbon utama dan bukan pemancar bersih. Berdasarkan Laporan Dwitahunan Ke-3 Malaysia, 2021 yang dikemukakan kepada UNFCCC, penggunaan tanah, perubahan guna tanah dan perhutanan (LULUCF) adalah sinki bersih karbon, yang menunjukkan bahawa sektor perhutanan mengurangkan semua pelepasan daripada sektor lain di Malaysia,” jelasnya.

Katanya, Kerajaan Persekutuan belum menentukan bahagian sasaran khusus bagi setiap negeri untuk mencapai 45 peratus pengurangan emisi menjelang 2030 seperti yang dijanjikan.

Selain itu, menurut Laporan Interim oleh UK-PACT, perunding yang dilantik Kerajaan Sarawak untuk membangunkan Dasar Ekonomi Hijau di Sarawak, bahagian bersih pelepasan negeri selepas menolak tenggelam semula jadi, mengakibatkan negatif garis dasar pelepasan dari Inventori GHG Nasional 2016 diserahkan oleh Malaysia kepada UNFCCC.

“Ini disebabkan oleh kawasan hutan yang luas dan kadar pelepasan sektoral yang agak rendah. Oleh itu, ia secara positif mengukuhkan aspirasi Sarawak untuk meningkatkan hutannya dan mempromosikan biodiversiti sebagai modal semula jadi untuk kelebihan daya saing dalam mengejar ekonomi hijau.

“Pandangan jauh Kerajaan Negeri terhadap Pengurusan Hutan Lestari, kita mampu menyumbang 62 peratus daripada liputan hutan berbanding komitmen 50 peratus oleh Kerajaan Persekutuan. Oleh itu, Sarawak merupakan penyumbang utama kepada Sumbangan Tekad Negara,” tambahnya.

Pada Persidangan Parti-parti (COP) 26 yang diadakan di Glasgow pada November 2021, negara terbabit mencapai persetujuan baharu untuk mekanisme pasaran karbon, pada asasnya menyokong pemindahan pengurangan pelepasan antara negara di samping memberi ganjaran kepada pihak swasta untuk melabur dalam penyelesaian mesra iklim.

RUU ini menginstitusikan skim untuk Program Kredit Karbon yang selaras dengan mekanisme pasaran yang dipersetujui semasa COP26 dan Artikel 6 Perjanjian Paris. Tiada sekatan untuk unit karbon yang disahkan untuk didagangkan di peringkat antarabangsa.

Sebelum Malaysia menyerahkan NDC kepada UNFCCC, dokumen tersebut akan melalui pelbagai proses yang teliti yang memfokuskan kepada jaminan kualiti dan merangkumi integriti data, ketepatan, kebolehbandingan dan ketekalan bagi mengelakkan pengiraan dua kali dan pelaporan palsu. Ini selaras dengan Perkara 4.13 Perjanjian Paris.

“Selain itu, aktiviti karbon hutan di Sarawak akan diperakui oleh pengesah pihak ketiga yang diiktiraf di peringkat antarabangsa di bawah UNFCCC. Jadi, integriti data yang dikemukakan oleh Sarawak, tidak boleh dipertikaikan dari segi kebolehpercayaannya.

“Penyerahan ini juga akan menjalani proses penilaian dan pengesahan UNFCCC.  Sebaik sahaja ia telah melalui proses ini, ia akan diterbitkan dalam domain awam,” katanya.

Selain itu, laporan tersebut akan dibentangkan semasa Persidangan Parti (COP) yang diadakan setiap tahun.

Justeru, mengenai pelbagai perkara yang dibangkitkan oleh ADUN, kerajaan akan mengambil kira perkara ini dalam menggubal peraturan yang akan dibuat selepas RUU ini diluluskan.

See author's posts


Ronaldo puji Luigi Simoni sebagai ‘guru bijak’

BEKAS jurulatih Inter Milan, Luigi Simoni, yang memimpin kelab itu merangkul gelaran Piala UEFA pada tahun 1998 semasa era bintang Brazil, Ronaldo, meninggal dunia di Pisa semalam pada usia 81 tahun.

“Hari ini, 22 Mei, dia meninggalkan kami. Bukan sebarang tarikh, tarikh paling berkaitan antara semua,” kata Inter Milan dalam satu kenyataan.

Inter pada hari Jumaat menandakan ulang tahun ke-10 mereka memenangi Liga Juara-Juara UEFA di bawah kendalian Jose Mourinho, menjadi pasukan Itali pertama yang memenangi treble.

Simoni, yang karier kejurulatihannya merangkumi empat dekad dan dengan 17 kelab berbeza di Itali, tidak pernah pulih setelah mengalami strok hampir setahun yang lalu.

“Gigi Simoni bukan hanya seorang jurulatih bagi saya,” kata Ronaldo di Instagram.

“Sekiranya saya memikirkannya hari ini, saya memikirkan seorang yang bijak dan baik yang tidak memerintahkan anda melakukan sesuatu, tetapi menjelaskan mengapa perkara itu penting. Saya memikirkan seorang guru.

“Dia adalah konduktor; kami orkestra.”

“Seorang anggota bola sepak yang hebat telah meninggalkan kami,” tambah presiden persekutuan bola sepak Itali, Gabriele Gravina.

Pemain tengah semasa kariernya bermain, Simoni bermain 368 kali, termasuk 187 dalam Serie A, menjaringkan 32 gol untuk kelab termasuk Juventus, Torino dan Napoli, yang dengannya dia memenangi Piala Itali pada tahun 1962.

Dia memulakan karier kejurulatihannya dengan bekas kelab Genoa pada tahun 1974, membimbing mereka ke Serie A musim berikutnya, yang pertama daripada lapan promosi yang dia capai bersama pasukannya.

Dia paling dikenang ketika bersama Inter Milan, bergabung dengan Ronaldo pada tahun 1997, dan menjulang Piala UEFA pada tahun berikutnya setelah mengalahkan Lazio dalam final dua pasukan dari Itali.

Mereka terlepas gelaran Serie A musim itu, menduduki tempat kedua di Juventus. – AFP

See author's posts


40 guru sertai kursus kepengadilan ping pong

SIBU: Seramai 40 guru sekolah rendah dan menengah telah mengambil bahagian dalam Kursus Kepengandilan Ping Pong Peringkat Negeri 2023 di SJK (C) Thai Kwang.

Kursus kendalian Pengerusi Teknik Sukan Ping Pong Pejabat Pendidikan Daerah (PPD) Sibu dan pengadil antarabangsa sukan ping pong, Syvester Tan Chiang Wei bertujuan memberi pengetahuan asas mengenai kepengadilan sukan ping pong yang menjadi salah satu sukan yang popular di peringkat kebangsaan.

Selain itu, kursus juga bagi memberi satu pendekatan dan usaha untuk memastikan guru-guru mempunyai satu pentauliahan dalam bidang sukan.

Selaras dengan MSS Sibu, MSS Sarawak serta MSS Malaysia yang bakal berlangsung di Sibu pada 2023, guru dapat memberi pengalaman dan pendedahan mengenai pengendalian pertandingan sukan ping pong secara terperinci.

Kursus yang dijalankan termasuk bahagian teori serta praktikal bagi menyediakan guru dalam menguasai ilmu serta pendedahan tentang kepengadilan sukan ping pong.

Semua bahan yang didedahkan kepada guru termasuk nota serta video adalah daripada ITTF (International Table Tennis Federation).

Guru yang menyertai kursus akan menduduki Ujian Teori Pengadil Ping Pong Peringkat Negeri pada 27 Mei ini di Sekolah Jenis Kebangsaan (C) Thai Kwang.

Oleh AKUN GIMAN

See author's posts


Berani Nebang Berani Ngesan

SEMUA pengawa ti  badas ti dikena kitai ngidupka diri patut dikereja enggau mutus ati. Mutus ati reti nya berani, sanggup, enda irau sereta enda rawan. Pemerani (courage) chukup beguna kena kitai nentuka jalai, chuan enggau pelin pengidup diri lalu tegal nya nadai kebuah kitai kakang tauka agi bepanggai ba orang bukai.

Rambai jaku no pain no gain nyangka tau nyadi ke lalau laban nadai mensia di dunya tu ulih idup senang lantang enti enda bekereja sereta bedayaka iya. Berani nebang berani ngesan nya prinsip idup orang ke udah tetap sereta tegap ba ati diri empu.

Betemu baru enggau kita bala pemacha Utusan Sarawak ti dikesayau !  Minggu tu ruang pemerindang datai baru maika kitai berita enggau cherita ari penanyi ke udah mayuh nempa penanyi bukai. Ukai semina nempa penanyi bukai, Embat Lala mega selalu nyadi tuai tauka pematak ba mayuh bengkah pengawa ba industri pemerindang kitai Dayak / Iban di Sarawak.

Embat Lala ke kala  nyadi pengajar sereta sekula ke penudi endur ngajar nya SMK Lanang Sibu, seiku penanyi, komposer, penulis leka lagu, producer enggau menijar ba kompeni rikot Panggau Buluh Pengerindu Sdn Bhd (PBP). Nambah ke nya, Embat Lala ke datai ari Lemanak mega Chairman PERISAI (Persatuan Industri Rakaman Dayak Sarawak), udah ngeluar mayuh album solo, lebih ari 43 album artis PBP sereta ngaga lebih ari 250 iti lagu.

BADU NYADI PENGAJAR

Lapan belas (18) taun gawa nyadi pengajar tau dikumbai siti timpuh ke umbas iya pemanjai. Taja pan pia, Embat Lala milih jalai badu tumu ari ti patut ketegal bisi kebuah enggau pengawa bukai ke patut ba asai ati iya.

“Aku ngemaduka diri tumu ari ti patut laban aku deka numpu ba pengawa dagang ngeluarka lagu Iban enggau ngaga program TV. Taja pan pengawa tu mayuh chabar enti kitai udah mutus ati, iya tau nyadi siti pengawa ti ngasuh ati lantang. Sebaka mega enggau pengawa ngajar; lapan belas taun sigi enda berasai,” ku Embat Lala ngepunka saut diri ba jaku randau kami duai.

Ditanya nama pengawa bukai ti deka dikemeranka iya kelimpah ari ngaga lagu Iban enggau program TV, Embat Lala madah, kelimpah ari ngeluarka album iya mega tetarit ati enggau bisnes madu engkelulut enggau nanam kayu garu. Iya pechaya dua bengkah dagang tu ulih mai asil ke chukup badas, ku  Embat Lala sekali agi nerangka pelin pengawa ti deka dikereja iya.

Embat Lala ke endang iya chukup siru ke apai indai mega madahka siti ari kebuah iya badu nyadi gawa pengajar laban iya deka nyaga apai enggau indai iya.

“Siti ari kebuah aku mutus ati ngemaduka diri ari pengawa ngajar laban aku deka nyaga apai enggau indai aku ke udah tuai. Iya ti bendar aku mih ti ditagaka sida ngibun seduai iya sereta nyaga buah tanah ke bisi di menua. Ba aku, pekara ke bansa tu patut diperatika enggau manah laban buah enggau tanah di menua tau midang ngapa enti enda dijaga kelebih agi enti bala anak enda nemu ni bagi pun buah enggau tanah pesaka sida sebilik,” ku  iya.

PROGRAM TV

Sebedau ngepunka siti-siti pengawa tauka dagang, kitai patut bisi penemu enggau penau ba pekara nya. Kelimpah ari nya, kitai mega patut bejalaika pansik dulu sebedau berengkah ngambi ke pengawa kitai enda tejanggal ba tengan jalai.

“Aku udah suah enggau orang kursus nyengkaum pengawa ke besangkut-paut enggau bidang ‘broadcasting’ tauka ‘penyiaran’. Aku sigi bisi ati nyadi pengeluar program TV baka telemovie, filem, dokumentari enggau program ti bekait enggau muzik (muzikal).

“Enti niat aku tu mujur ila, aku bisi peluang ngelakuka menua Sarawak ngagai bansa bukai kelebih agi bala temuai ke datai ari luar nengeri,” ku Embat Lala.

Ngenang artis ari baruh PBP, Embat Lala madahka udah ngaga sereta nyedika album Diddy, Hailey, Florence Lo enggau album kompilasyen artis PBP Vol. 2 & 3.  Kelimpah ari nya ku Embat Lala, PBP mega seruran ngeluarka album gawai nyau deka niting taun.

“Jangka aku sekeda ari kitai kala meda penerang ti ayan ba facebook aku. Suba PBP kala ngatur siti program pekit ke diberi nama Sarawak’s Got Talent. Program tu kerejasama PBP begulai enggau Top Event Management.

“Pengawa milih sida ke deka enggau nyereta pekit tu diatur ba genap pelilih menua. Sida ke bisi pengelandik ba pengawa belagu enggau main ke bukai diperansang  datai nguji nasit diri. Maya nya suba sida ke menang nerima perais ke chukup besai iya nya RM10, 000 ke champion, RM5,000 lumur dua lalu ke lumur tiga deka nerima RM2,000.

“Dua belas (12) pemenang saguati nerima perais RM200. Kelimpah ari perais mata duit, semua finalis mega diberi sitipikit enggau trofi,” ku Embat.

PENGARAP

Entara artis popular ari PBP nya raban Masterpiece, Hailey, Florence Lo, Toddy, Wendy, ZK Band,  Bujang Lemanak enggau sekeda ke bukai.

“Aku arap mayuh agi penanyi, muzik enggau lagu Iban ke bekualiti ba taun ke deka datai. Kelimpah ari nya, aku mega arap mayuh agi program TV perintah enggau swasta dikeluarka producer ari Sarawak.  Kebuah pia laban di Sarawak ditu agi mayuh cherita enggau utai ke badas ke patut dibantaika kitai ngagai orang bukai,” ku iya.

Embat Lala ke nyadi Chairman PERISAI mega arapka penusah beambi-ulih (piracy) ba album artis baru ulih ngetu enggau sukung ari perintah. Kebuah pia ku iya, penanggul ke baka nya tau ngachau penatai pemisi tauka ekonomi artis di menua tu.

“Ukai naka nya aja, aku mega arapka bala YB enggau menteri ulih nyukung penanyi Iban enggau chara ngangauka sida iya merindang maya bisi pengerami nyengkaum  pengawa kimpin maya pengawa bepilih besai ila. Enti enda pia, bala artis kitai sigi tusah ari aspek penatai pemisi laban industri muzik kitai Iban diatu benung ditinggang penusah orang ke beambi-ulih (cetak rompak / piracy).

“Kena aku ngujungka jaku diri, aku enggai enda meri besai terima kasih ngagai orang ti udah nyukung aku kelebih agi media chelak enggau media elektronik sereta stesyen radio. Enti nadai sida, penanyi kitai nyangka enda ditemu orang,” ku Embat Lala nyimpul randau kami duai.

Kitai sama arapka Embat Lala terus mujur enggau dunya ke baru ditujah iya pengudah ke badu gawa nyadi pengajar. Taja ba dunya tu mayuh chabar tang nothing is impossible when you have will and power; berani nebang berani mih ngesan. Taja pan pia, will and power aja nyangka enda chukup enti enda ditambahka berekat ari Tuhan !

DIKARANG MR TUBAI PENGERINDU

See author's posts


Anugerah Anak Sarawak edisi ke-10 12 Mei ini

KUCHING: Premier Sarawak, Datuk Patinggi Tan Sri Abang Johari Tun Openg dijangka hadir merasmikan majlis penyampaian Anugerah Anak Sarawak edisi ke-10 pada 12 Mei ini.

Ketua Pegawai Eksekutif Business Event Sarawak (BESarawak), Amelia Roziman berkata, anugerah itu menampilkan lima kategori utama.

“Ini termasuk empat sub-kategori menjadikan sejumlah sembilan anugerah akan disampaikan pada malam tersebut nanti,” katanya selepas mengadakan kunjungan hormat kepada Abang Johari di pejabatnya di Wisma Bapa Malaysia, hari ini.

Amelia berkata Anugerah Anak Sarawak edisi ke-10 merupakan anugerah pertama Malaysia untuk Industri Acara termasuk mesyuarat korporat, insentif korporat, konvensyen dan pameran.

Katanya, apa yang berbeza pada tahun ini ialah memasukkan anugerah Warisan Sarawak bagi mengukur semua persidangan yang dikemukakan menngenai kesan warisan terhadap ekonomi, sektoral, sosial dan alam sekitar.

“Tema anugerah pada tahun ini adalah ‘Semangat, Inspirasi dan Warisan’.

“Bersesuaian dengan tema ini, kami mengharapkan orang ramai yang menghadiri majlis ini bermotivasi, mendapat inspirasi, menjadi baik, berubah dan percaya bahawa setiap perubahan tidak kira besar atau kecil yang mereka lakukan baik sektor kekeluargaan kepada masyarakat bakal membawa impak dan meninggalkan legasi.

“Pada malam anugerah nanti, Premier Sarawak juga akan mengumumkan dua acara penting berkaitan dengan Industri Acara yang akan diadakan pada masa hadapan,” katanya.

Turut hadir, Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah, Presiden Persekutuan Persatuan Perniagaan Sarawak (SBF) Dato Sri Abang Abdul Karim Tun Abang Openg dan Setiausaha Tetap Kementerian Pelancongan, Industri Kreatif dan Seni Persembahan Datu Sherrina Hussaini.

See author's posts


Fasa kedua vaksinasi bermula April

BAU: Fasa kedua Program Imunisasi Covid-19 Kebangsaan di Sarawak dijangka bermula bulan hadapan, kata Timbalan Ketua Menteri Datuk Amar Douglas Uggah Embas.

Beliau berkata fasa kedua itu akan dijalankan secara besar-besaran kerana ia melibatkan vaksinasi terhadap dua juta rakyat Sarawak yang bersetuju dan layak.

“Fasa kedua akan bermula pada April dan semua penduduk yang berusia 18 tahun ke atas termasuk warga asing yang berada di Sarawak sama ada sah atau tidak sah akan dipastikan menerima vaksin Covid-19.

“Selain itu, Ketua Menteri turut menyediakan dana untuk mendapatkan vaksin Covid-19 sebagai langkah menghadapi sebarang kemungkinan berkaitan masalah bekalan vaksin.

“Perancangan kita adalah berdasarkan jumlah vaksin yang dibekalkan dan oleh yang demikian, dalam masa yang sama Ketua Menteri telah menyediakan dana untuk membolehkan Sarawak membeli vaksin sekiranya ada masalah timbul bekaitan pembekalan vaksin,” jelasnya.

Uggah yang juga Pengerusi Jawatankuasa Pengurusan Bencana Negeri Sarawak (JPBNS) berkata demikian ketika ditemui setelah meninjau bilik operasi Perintah Kawalan Pergerakan Diperketatkan (PKPD) Kampung Triggus di Bau, baru-baru ini.

Dalam pada itu, Uggah berkata, Sarawak mengungguli kedudukan teratas dalam program vaksinasi untuk fasa pertama yang dikhaskan kepada petugas barisan hadapan.

Menurut beliau program vaksinasi fasa pertama di Sarawak mengatasi negeri lain.

“Program vaksinasi fasa pertama di Sarawak yang dikhaskan untuk petugas barisan hadapan mengatasi negeri lain.

“Ini membuktikan jentera dan sistem pemvaksinan kita berkesan dan Sarawak mensasarkan program pemvaksinan imunisasi Covid-19 dapat dicapai sepenuhnya pada penghujung bulan Ogos depan,” ujarnya.

Oleh RYNNA SHA’ERRA

See author's posts


China robohkan lebih 16,000 masjid

Beijing: Pihak berkuasa China dilaporkan merobohkan sekurang-kurangnya 16,000 masjid di Xinjiang, kata pasukan pemikir Australia hari ini, dalam laporan terkini mengenai pencabulan hak asasi manusia di rantau terbabit.

Menurut Institut Dasar Strategik Australia (ASPI), lebih sejuta minoriti Islam Uighur dan komuniti berbahasa Turkic di barat daya China ditahan di ratusan kem, serta dipaksa meninggalkan segala pegangan keagamaan atau kebudayaan.

Laporan ASPI yang berpandukan kepada imej rakaman satelit, mendapati sekurang-kurangnya 16,000 masjid dimusnahkan atau dirosakkan pihak berkuasa China.

Sebahagian besar pemusnahan itu berlaku tiga tahun lalu dengan anggaran 8,500 masjid musnah sepenuhnya dan menurut laporan itu lagi, kerosakan paling besar berlaku di kawasan bandar, seperti Urumqi dan Kashgar.

Banyak masjid lain yang terlepas daripada tindakan itu dipaksa merobohkan binaan kubah atau menara masing-masing dan akibatnya, kini hanya terdapat kurang daripada 15,500 masjid di sekitar Xinjiang.

Jika benar, ia adalah jumlah rumah ibadat Islam yang terendah pernah dicatatkan di rantau berkenaan sejak Revolusi Kebudayaan pada 1960-an.

Bagaimanapun, tindakan seumpamanya tidak diambil terhadap gereja atau kuil Buddha yang turut terdapat di serata Xinjiang.

Menurut ASPI, hampir satu pertiga tapak suci Islam di Xinjiang seperti makam, laluan jemaah dan tanah perkuburan turut menjadi mangsa.

Malah, tinjauan AFP pada tahun lalu melaporkan penemuan puluhan tanah perkuburan dimusnahkan, dengan cebisan mayat serta batu nisan berselerakan.

Bagaimanapun, pihak berkuasa China menegaskan penduduk Xinjiang diberi kebebasan sepenuhnya untuk mengikuti amalan agama masing-masing. Jurucakap Kementerian Luar China, Wang Wenbin, mendakwa terdapat kira-kira 24,000 masjid di sekitar Xinjiang iaitu jauh lebih banyak berbanding sesetengah negara Islam. -AFP

See author's posts